

KOMISIJA ZA PREPREČEVANJE DELA

IN ZAPOSLOVANJA NA ČRNO

**POROČILO O DEJAVNOSTIH IN UČINKIH PREPREČEVANJA**

**DELA IN ZAPOSLOVANJA NA ČRNO**

**ZA LETO 2022**

Ljubljana, maj 2023

**KAZALO**

[UVOD 5](#_Toc111631859)

[URESNIČITEV PRIPOROČIL IZ POROČILA KOMISIJE VLADE REPUBLIKE SLOVENIJE ZA LETO 2021 7](#_Toc111631860)

[PREDPISI O ODKRIVANJU IN PREPREČEVANJU DELA IN ZAPOSLOVANJA NA ČRNO V REPUBLIKI SLOVENIJI V LETU 2022 8](#_Toc111631861)

[NADZOR PO ZAKONU O PREPREČEVANJU DELA IN ZAPOSLOVANJA NA ČRNO 9](#_Toc111631862)

[UGOTOVLJENE TEŽAVE IN PREDLOGI REŠITEV 27](#_Toc111631863)

[KADROVSKE IN MATERIALNE RAZMERE ZA DELO 30](#_Toc111631864)

[PREDVIDENI UKREPI ZA PREPREČEVANJE DELA IN ZAPOSLOVANJA NA ČRNO V LETU 2023 33](#_Toc111631865)

[DRUGI PODATKI 36](#_Toc111631866)

[SKLEPNE UGOTOVITVE S PRIPOROČILI 45](#_Toc111631867)

[PREDLOG SKLEPA VLADE REPUBLIKE SLOVENIJE 50](#_Toc111631868)

[PRILOGA 51](#_Toc111631869)

**SEZNAM KRATIC IN KRAJŠAV**

**AJPES** – Agencija Republike Slovenije za javnopravne evidence in storitve

**EU** – Evropska unija

**FURS** – Finančna uprava Republike Slovenije

**GPU** – Generalna policijska uprava

**INŠPEKTORAT MU MOL** – Inšpektorat mestne uprave Mestne občine Ljubljana

**IRSD** – Inšpektorat Republike Slovenije za delo

**IRSI** – Inšpektorat Republike Slovenije za infrastrukturo

**IRSKGLR** – Inšpektorat Republike Slovenije za kmetijstvo, gozdarstvo, lovstvo in ribištvo

**IRSNZ** – Inšpektorat Republike Slovenije za notranje zadeve

**IRSOP** – Inšpektorat Republike Slovenije za okolje in prostor

**IRSŠŠ** – Inšpektorat Republike Slovenije za šolstvo in šport

**komisija Vlade RS –** Komisija Vlade Republike Slovenije za preprečevanje dela in zaposlovanja na črno

**MDDSZ** – Ministrstvo za delo, družino, socialne zadeve in enake možnosti

**MF** – Ministrstvo za finance

**MJU** – Ministrstvo za javno upravo

**MNZ –** Ministrstvo za notranje zadeve

**ODD** – osebno dopolnilno delo

**OZS** – Obrtna zbornica Slovenije

**PCT** – preboleli/cepljeni/testirani

**PU** – policijska uprava

**REDARSTVO MU MOL** – Redarstvo mestne uprave Mestne občine Ljubljana

**RKG** – register kmetijskega gospodarstva

**RS** – Republika Slovenija

**TIRS** – Tržni inšpektorat Republike Slovenije

**UVHVVR** –Uprava Republike Slovenije za varno hrano, veterinarstvo in varstvo rastlin

**ZIRS** – Zdravstveni inšpektorat Republike Slovenije

**ZSSS** – Zveza svobodnih sindikatov Slovenije

**ZRSZ** – Zavod Republike Slovenije za zaposlovanje

**ZZZS** – Zavod za zdravstveno zavarovanje Slovenije

**SEZNAM KRATIC IN KRAJŠAV PREDPISOV**

**GZ-1** – Gradbeni zakon (Uradni list RS, št. 199/21 in 105/22 - ZZNŠPP)

**Pravilnik** − Pravilnik o osebnem dopolnilnem delu (Uradni list RS, št. 94/14 in 56/22)

**KZ-1** − Kazenski zakonik (Uradni list RS, št. 50/12 – uradno prečiščeno besedilo, 6/16 – popr., 54/15, 38/16, 27/17, 23/20, 91/20, 95/21, 186/21, 105/22 – ZZNŠPP in 16/23)

**ObrZ** – Obrtni zakon (Uradni list RS, št. 40/04 – uradno prečiščeno besedilo, 117/06 – ZDavP-2, 102/07, 30/13 in 36/13 – popr.)

**ZDavPR** − Zakon o davčnem potrjevanju računov (Uradni list RS, št. 57/15, 69/17, 3/22 – ZDDV-1M in 40/23)

**ZDCOPMD** − Zakon o delovnem času in obveznih počitkih mobilnih delavcev ter o zapisovalni opremi v cestnih prevozih (Uradni list RS, št. 45/16 – uradno prečiščeno besedilo, 62/16 – popr., 92/20 – ZPrCP-E in 153/22)

**ZFU** –Zakon o finančni upravi (Uradni list RS, št. 25/14, 39/22 in 14/23)

**ZID-1 –** Zakon o inšpekciji dela (Uradni list RS, št. 19/14 in 55/17)

**ZIN** − Zakon o inšpekcijskem nadzoru (Uradni list RS, št. [43/07](http://www.uradni-list.si/1/objava.jsp?sop=2007-01-2353) – uradno prečiščeno besedilo in [40/14](http://www.uradni-list.si/1/objava.jsp?sop=2014-01-1619))

**ZKme-1** – Zakon o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15, 27/17, 22/18, 86/21 – odl. US, 123/21, 44/22, 130/22 – ZPOmK-2 in 18/23)

**ZMV-1** – Zakon o motornih vozilih (Uradni list RS, št. 75/17 in 92/20 – ZPrCP-E)

**ZNB** – Zakon o nalezljivih boleznih (Uradni list RS, št. 33/06 – uradno prečiščeno besedilo, 49/20 – ZIUZEOP, 142/20, 175/20 – ZIUOPDVE, 15/21 – ZDUOP, 82/21, 178/21 – odl. US in 125/22)

**ZOFVI** − Zakon o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22 in 158/22 – Zdoh-2AA)

**ZP-1** − Zakon o prekrških (Uradni list RS, št. 29/11 – uradno prečiščeno besedilo, 21/13, 111/13,
74/14 – odl. US, 92/14 – odl. US, 32/16, 15/17 – odl. US, 73/19 – odl. US, 175/20 – ZIUOPDVE in
5/21 – odl. US)

**ZPCP-2** – Zakon o prevozih v cestnem prometu (Uradni list RS, št. 6/16 – uradno prečiščeno besedilo, 67/19, 94/21, 54/22 – ZUJPP, 105/22 – ZZNŠPP in 18/23 – ZDU - 10)

**ZPDZC-1** − Zakon o preprečevanju dela in zaposlovanja na črno (Uradni list RS, št. 32/14, 47/15 – ZZSDT, 43/19 in 121/21 – ZJN-3B)

**ZPIZ-2** – Zakon o pokojninskem in invalidskem zavarovanju (Uradni list RS, št. 48/22 – uradno prečiščeno besedilo in 40/23 – ZčmiS-1))

**ZPNB** – Zakon o prevozu nevarnega blaga (Uradni list RS, št. 33/06 – uradno prečiščeno besedilo, 41/09, 97/10 in 56/15)

**ZPrCP** – Zakon o pravilih cestnega prometa (Uradni list RS, št. 156/21 – uradno prečiščeno besedilo in 161/21 – popr.)

**ZTuj-2** – Zakon o tujcih (Uradni list RS, št. 91/21 – uradno prečiščeno besedilo, 95/21 – popr., 105/22 – ZZNŠPP in 48/23)

**ZTZPUS-1** – Zakon o tehničnih zahtevah za proizvode in o ugotavljanju skladnosti (Uradni list RS, št. 17/11 in 29/23)

**ZVoz-1** – Zakon o voznikih (Uradni list RS, št. 92/22 – uradno prečiščeno besedilo in 153/22)

**ZZasV-1** – Zakon o zasebnem varovanju (Uradni list RS, št. 17/11)

**ZZdrS** – Zakon o zdravniški službi (Uradni list RS, št. 72/06 – uradno prečiščeno besedilo, 15/08 – ZPacP, 58/08, 107/10 – ZPPKZ, 40/12 – ZUJF, 88/16 – ZdZPZD, 40/17, 64/17 – ZZDej-K, 49/18, 66/19 in 199/21)

**ZZSDT** – Zakon o zaposlovanju, samozaposlovanju in delu tujcev (Uradni list RS, št. 91/21 – uradno prečiščeno besedilo in 43/23)

**ZDD-1** – Zakon o detektivski dejavnosti (Uradni list RS, št. 17/11)

**ZAID** – Zakon o arhitekturni in inženirski dejavnosti (Uradni list RS, št. [61/17](http://www.uradni-list.si/1/objava.jsp?sop=2017-01-2913) in [133/22](http://www.uradni-list.si/1/objava.jsp?sop=2022-01-3213) – odl. US)

**ZZDej** – Zakon o zdravstveni dejavnosti (Uradni list RS, št. [23/05](http://www.uradni-list.si/1/objava.jsp?sop=2005-01-0778) – uradno prečiščeno besedilo, [15/08](http://www.uradni-list.si/1/objava.jsp?sop=2008-01-0455) – ZPacP, [23/08](http://www.uradni-list.si/1/objava.jsp?sop=2008-01-0831), [58/08](http://www.uradni-list.si/1/objava.jsp?sop=2008-01-2482) – ZZdrS-E, [77/08](http://www.uradni-list.si/1/objava.jsp?sop=2008-01-3448) – ZDZdr, [40/12](http://www.uradni-list.si/1/objava.jsp?sop=2012-01-1700) – ZUJF, [14/13](http://www.uradni-list.si/1/objava.jsp?sop=2013-01-0372), [88/16](http://www.uradni-list.si/1/objava.jsp?sop=2016-01-3927) – ZdZPZD, [64/17](http://www.uradni-list.si/1/objava.jsp?sop=2017-01-3026), [1/19](http://www.uradni-list.si/1/objava.jsp?sop=2019-01-0005) – odl. US, [73/19](http://www.uradni-list.si/1/objava.jsp?sop=2019-01-3228), [82/20](http://www.uradni-list.si/1/objava.jsp?sop=2020-01-1233), [152/20](http://www.uradni-list.si/1/objava.jsp?sop=2020-01-2610) – ZZUOOP, [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [112/21](http://www.uradni-list.si/1/objava.jsp?sop=2021-01-2452) – ZNUPZ, [196/21](http://www.uradni-list.si/1/objava.jsp?sop=2021-01-3898) – ZDOsk, [100/22](http://www.uradni-list.si/1/objava.jsp?sop=2022-01-2511) – ZNUZSZS, [132/22](http://www.uradni-list.si/1/objava.jsp?sop=2022-01-3126) – odl. US, [141/22](http://www.uradni-list.si/1/objava.jsp?sop=2022-01-3465) – ZNUNBZ in [14/23](http://www.uradni-list.si/1/objava.jsp?sop=2023-01-0255) – odl. US)

**ZZdrav** – Zakon o zdravilstvu (Uradni list RS, št. [94/07](http://www.uradni-list.si/1/objava.jsp?sop=2007-01-4685) in [87/11](http://www.uradni-list.si/1/objava.jsp?sop=2011-01-3722))

**ZUreP- 3** – Zakon o urejanju prostora (Uradni list RS, št. [199/21](http://www.uradni-list.si/1/objava.jsp?sop=2021-01-3971) in [18/23](http://www.uradni-list.si/1/objava.jsp?sop=2023-01-0348) – ZDU-1O)

**Zdeb** – Zakon o debirokratizaciji (Uradni list RS, št. [3/22](http://www.uradni-list.si/1/objava.jsp?sop=2022-01-0014))

# UVOD

Komisija Vlade Republike Slovenije za preprečevanje dela in zaposlovanja na črno (v nadaljnjem besedilu: komisija Vlade RS) je na podlagi 20. člena ZPDZC-1 pristojna za določanje, usklajevanje in spremljanje področja preprečevanja dela in zaposlovanja na črno. Komisija Vlade RS enkrat letno pripravi poročilo o dejavnostih in učinkih preprečevanja dela in zaposlovanja na črno ter poroča o izvajanju in učinkih tega zakona Ekonomsko-socialnemu svetu, Vladi Republike Slovenije in Inšpekcijskemu svetu
Republike Slovenije do konca junija naslednjega leta za preteklo koledarsko leto.

Na podlagi ZPDZC-1 in 14. člena Direktive 2009/52/ES Evropskega parlamenta in Sveta z dne
18. junija 2009 o minimalnih standardih glede sankcij in ukrepov zoper delodajalce nezakonito prebivajočih državljanov tretjih držav (UL L št. 168/24 z dne 30. junija 2009) komisija Vlade RS vsako leto opredeli dejavnosti, za katere meni, da se državljani tretjih držav v njih večinoma zaposlujejo nezakonito, in pripravi načrt inšpekcijskih pregledov. Vsako koledarsko leto pripravi tudi poročilo o opravljenih inšpekcijskih pregledih s tega področja in o ugotovitvah teh pregledov obvesti Evropsko komisijo do konca junija naslednjega leta za preteklo koledarsko leto.

Komisija Vlade RS je bila ustanovljena s sklepom Vlade Republike Slovenije št. 01201-5/2019/5 z dne
19. decembra 2019 in spremenjena s sklepom Vlade Republike Slovenije št. 01201-4/2021/5 z dne 27. maja 2021. V letu 2022 so bili s sklepom Vlade Republike Slovenije št. 01201-18/2022/4 zamenjani štirje člani, tako da komisija Vlade RS od dne 28. septembra 2022 deluje v naslednji sestavi:

* mag. Katja Rihar Bajuk, Ministrstvo za delo, družino, socialne zadeve in enake možnosti, predsednica komisije,
* Damjan Mašera, Ministrstvo za delo, družino, socialne zadeve in enake možnosti, namestnik predsednice komisije,
* Urška Petrovčič, Ministrstvo za finance, članica,
* Igor Kovačič, Ministrstvo za pravosodje, član,
* Damjana Bokal, Ministrstvo za gospodarski razvoj in tehnologijo, članica,
* Maja Javornik, Ministrstvo za notranje zadeve, članica,
* mag. Sonja Konestabo, Inšpektorat Republike Slovenije za delo, članica,
* Andreja But, Tržni inšpektorat Republike Slovenije, članica,
* Janko Kosi, Inšpektorat Republike Slovenije za infrastrukturo, član,
* Tanja Varljen, Inšpektorat Republike Slovenije za okolje in prostor, članica,
* mag. Saša Dragar Milanovič, Inšpektorat Republike Slovenije za kmetijstvo, gozdarstvo, lovstvo in ribištvo, članica,
* Katja Privšek, Zdravstveni inšpektorat Republike Slovenije, članica,
* mag. Mateja Kozlevčar, Inšpektorat Republike Slovenije za šolstvo in šport, članica,
* Zinka Prunk, Finančna uprava Republike Slovenije, članica,
* Metka Meh, Finančna uprava Republike Slovenije, članica,
* Tomaž Nemanič, Generalna policijska uprava, član,
* Mitja Vukovič, predstavnik delojemalcev, član, in
* Smiljan Škarica, predstavnik delodajalcev, član.

Poročilo komisije Vlade RS za leto 2022 o dejavnostih in učinkih preprečevanja dela in zaposlovanja na črno je pripravljeno na podlagi poročil in podatkov organov, ki so pristojni za nadzor nad delom in zaposlovanjem na črno.

V poročilu so predstavljene spremembe in dopolnitve zakonskih in podzakonskih predpisov, ki se neposredno ali posredno nanašajo na delo in zaposlovanje na črno, ter projekti in dejavnosti inšpekcijskih služb in drugih organov na tem področju (skupaj s podatki o številu izvedenih nadzorov, izrečenih ukrepih in njihovih finančnih učinkih v letu 2022). Opredeljene so tudi težave, skupaj s predlogi rešitev, ter kadrovske in materialne razmere za delo. V posebnem poglavju so navedeni ukrepi, predvideni za preprečevanje dela in zaposlovanja na črno v letu 2023. Sklepni del poročila vsebuje ključne ugotovitve Poročila o dejavnostih in učinkih preprečevanja dela in zaposlovanja na črno za leto 2022 in predloge glede nadaljnjega delovanja na tem področju ter predlog sklepa Vlade Republike Slovenije.

Poročilo o dejavnostih in učinkih preprečevanja dela in zaposlovanja na črno za leto 2022 vsebuje prilogo, in sicer vsebinsko podlago za vnos poročila za Evropsko komisijo o opravljenih inšpekcijskih pregledih. Do letošnjega leta se je Evropski komisiji na podlagi 20. člena ZPDZC-1 poslalo letno obvestilo o opravljenih inšpekcijskih pregledih že desetkrat v pisni obliki. Letos bo poročilo na podlagi navodil in novega informacijskega orodja Evropske komisije prvič oddano v elektronski obliki, zato navedena priloga predstavlja le vsebinsko podlago za vnos poročila v informacijski sistem Evropske komisije po zahtevah informacijskega orodja.

Poročilo o dejavnostih in učinkih preprečevanja dela in zaposlovanja na črno za leto 2022 je komisija Vlade RS potrdila na dopisni seji dne 22. maja 2023.

# URESNIČITEV PRIPOROČIL IZ POROČILA KOMISIJE VLADE REPUBLIKE SLOVENIJE ZA LETO 2021

Komisija Vlade RS je poročilo o dejavnostih in učinkih preprečevanja dela in zaposlovanja na črno za leto 2021 potrdila na dopisni seji dne 12. julija 2022.

Iz Poročila o dejavnostih in učinkih preprečevanja dela in zaposlovanja na črno za leto 2021 izhajajo naslednja **priporočila** komisije Vlade RS nadzornim in drugim organom za preprečevanje dela in zaposlovanja na črno:

* Predlaga se ustanovitev medresorske skupine za področje tujcev, ki bi določala, usmerjala in povezovala vsebine dela vseh nadzornih in drugih organov na področju odkrivanja in preprečevanja dela in zaposlovanja na črno državljanov tretjih držav ter opredelila dejavnosti in načrt nadzorov na tem področju. Gre za obsežno in večplastno področje, ki se prepleta z različno zakonodajo (ZTuj-2, ZZSDT, ZPDZC-1) in zato zahteva celovito obravnavo, saj posamezni nadzorni organi ob odsotnosti hitrega ukrepanja drugih služb ne dosegajo želene učinkovitosti pri zajezitvi nepravilnosti.
* Za učinkovitejše in enotno izvajanje ZPDZC-1 se predlaga organiziranje delovnih sestankov vseh nadzornih organov po ZPDZC-1 z namenom iskanja odgovorov v zvezi z odprtimi vprašanji, izmenjave dobre prakse, znanja in skupnega sodelovanja ter zagotavljanja enotnih stališč. Posebej pomembno je dobro sodelovanje nadzornikov z ministrstvom, ki je pristojno za zakonodajo, saj je le tako mogoče zagotoviti pravočasno odzivanje na zaznane pojave ter s tem povezane potrebne spremembe in dopolnitve zakonodaje.
* Z namenom preventivnega ravnanja obveščati javnost o aktivnostih nadzornih organov in aktualni problematiki (npr. na spletnih straneh, v medijih ipd.).
* Na podlagi predloga IRSD se priporoča, da se medsebojni povezljivosti in izmenjavi informacij in podatkov različnih nadzornih organov s pomočjo sodobne informacijske podpore namenja več pozornosti tako z vsebinskega kot tudi finančnega vidika.
* Na podlagi predloga IRSKGLR se priporoča, da bi bilo treba povečati število sestankov regijskih koordinacij inšpekcij poleg Inšpekcijskega sveta, kjer bi se dodatno preučil pomen skupnih akcij posameznih inšpekcij. Povečati bi bilo treba število nadzorov izvajalcev del v gozdovih, in to tudi izven rednega delovnega časa, kar pa je glede na kadrovske zmožnosti nadzornih organov težko izvesti. Predlaga se sodelovanje več različnih inšpekcij, ki so pristojne za nadzor dela na črno, pri skupnem nadzoru.
* Aktivnosti nadzora potekajo na različne načine – z ugotovitvami na terenu, prijavami in obvestili drugih nadzornih organov. S preventivnim delovanjem (kot so npr. objave na spletnih straneh posameznih nadzornih organov) in medsebojnim sodelovanjem različnih nadzornih organov oziroma inšpekcijskih služb na ravni območnih enot se veliko prispeva k ozaveščanju ljudi, saj je tako z vidika varnosti kot finančnega učinka bistvenega pomena, da izvajalci dejavnosti opravljajo svojo dejavnost oziroma storitev legalno in legitimno skladno s posebnimi pogoji, ki so predpisani s posamezno področno zakonodajo.
* Potrebna je kadrovska krepitev organov.
* Nujna sta delo na preventivi in ozaveščanju ter poudarjanje odgovornosti pri zavestnih kršitvah.

Komisija Vlade RS po pregledu lanskih priporočil in letošnjega Poročila o dejavnostih in učinkih preprečevanja dela in zaposlovanja na črno za leto 2022 ugotavlja, da je bila večina priporočil izvedena. Nadzorni organi so med seboj sodelovali dobro in korektno. Njihovo sodelovanje je bilo učinkovito in uspešno tudi v skupnih usklajenih akcijah nadzorov in pregledov, zato se bodo tovrstne akcije nadaljevale tudi v prihodnje. Iz poglavja z naslovom Sklepne ugotovitve s priporočili je razvidno, kam je še treba usmeriti dejavnosti za izboljšanje.

# PREDPISI O ODKRIVANJU IN PREPREČEVANJU DELA IN ZAPOSLOVANJA NA ČRNO V REPUBLIKI SLOVENIJI V LETU 2022

**SPLOŠNO**

Temeljni predpis na področju preprečevanja dela in zaposlovanja na črno je ZPDZC-1, ki določa, kdaj se opravljanje dejavnosti ali dela šteje za delo na črno, kdaj gre za zaposlovanje na črno in kdaj za omogočanje dela na črno ter kaj je nedovoljeno oglaševanje. Ta zakon določa tudi dejavnosti in dela, ki se ne štejejo za delo ali zaposlovanje na črno, ter organe, ki nadzorujejo izvajanje določb ZPDZC-1 (prvi odstavek 1. člena).

Novi ZPDZC-1 je bil sprejet konec aprila 2014, uporabljati pa se je začel 18. avgusta 2014, razen določil, ki se nanašajo na novo ureditev osebnega dopolnilnega dela. Ta se uporabljajo od 1. januarja 2015 naprej.

Na podlagi 16. člena ZPDZC-1 je bil sprejet Pravilnik o osebnem dopolnilnem delu, ki je začel veljati
1. januarja 2015. Ta pravilnik podrobneje določa dela, ki veljajo za osebno dopolnilno delo, način priglasitve tega dela, obrazec in način poročanja o doseženem prihodku, vsebino in obliko zahtevka za pridobitev vrednotnice, vsebino in obliko vrednotnice ter druge podatke za oblikovanje prijave podatkov o zavarovalni dobi in osnovi za pokojninsko in invalidsko zavarovanje ter način njihovega sporočanja in uporabe.

**SPREMEMBE PREDPISOV**

V letu 2022 je bil spremenjen Pravilnik o osebnem dopolnilnem delu, objavljen v Uradnem listu RS, št. 56/22. Sprememba se je nanašala na Prilogo pravilnika glede vrste del, ki se lahko opravljajo v okviru osebnega dopolnilnega dela, in sicer se je v Prilogi 1 pod B 1. točka spremenila tako, da se glasi: »1. Izdeluje, prodaja in prikazuje izdelovanje izdelkov domače in umetnostne obrti v skladu z zakonom, ki ureja obrtno dejavnost in ki niso namenjeni zaužitju;«. Vključeno je bilo torej tudi prikazovanje izdelovanja izdelkov domače in umetnostne obrti v skladu z zakonom, ki ureja obrtno dejavnost.

V letu 2021 je prišlo do obsežne spremembe gradbene in prostorske zakonodaje. Sprejeta sta bila GZ-1 (začetek veljavnosti 31. 12. 2021) in ZUreP-3, ki pa sta se začela uporabljati 1. junija 2022 in posredno vplivata na preprečevanje dela in zaposlovanja na črno.

V prvih treh mesecih leta 2022 je bilo zaradi obvladovanja širjenja nalezljive bolezni covid-19 na podlagi 39. člena ZNB sprejetih več odlokov Vlade Republike Slovenije, s katerimi je bilo dovoljeno ponujanje različnih vrst blaga in storitev potrošnikom le ob izpolnjevanju pogoja prebolevnosti, cepljenosti ali testiranja. V okviru nadzora nad navedenimi ukrepi je med drugimi ZIRS izvajal nadzor nad zagotavljanjem navedenega pogoja pri nosilcih dejavnosti.

Na MNZ je v pripravi novi Zakon o detektivski dejavnosti (ZDD-1), ki v posebnem segmentu daje tudi posebni poudarek na preprečevanju dela na črno fizičnih in pravnih oseb, za katere je bilo v praksi ugotovljeno, da nudijo opravljanje detektivske dejavnosti, čeprav le-te nimajo registrirane, in da za njeno opravljanje ne izpolnjujejo posebnih pogojev, določenih v veljavni ureditvi (ZDD-1).

# NADZOR PO ZAKONU O PREPREČEVANJU DELA IN ZAPOSLOVANJA NA ČRNO

Od 18. avgusta 2014 so za nadzor po ZPDZC-1 pristojni v nadaljevanju navedeni nadzorni organi.

Za nadzor in odkrivanje prekrškov na področju dela na črno, ki se nanaša na pravne osebe, tuje pravne subjekte, samozaposlene osebe in posameznike, zaposlovanja na črno, omogočanja dela na črno ter nedovoljenega oglaševanja v delu, ki se nanaša na posameznike, ter za vodenje in odločanje v prekrškovnem postopku je pristojen **FURS**.

Za nadzor in odkrivanje prekrškov na področju dela na črno, ki se nanaša na pravne osebe, tuje pravne subjekte, samozaposlene osebe in posameznike, omogočanja dela na črno, v delu, ki se nanaša na pravne osebe, tuje pravne subjekte in samozaposlene osebe, in nedovoljenega oglaševanja v delu, ki se nanaša na pravne osebe, tuje pravne subjekte in samozaposlene osebe, ter za vodenje in odločanje v prekrškovnem postopku je pristojen **TIRS**.

Za nadzor in odkrivanje prekrškov na področju nedovoljenega oglaševanja, ki zajemajo primere, ko delodajalec objavi potrebo po delavcu za delo, ki ni vezano na njegovo registrirano ali priglašeno dejavnost, ter za vodenje in odločanje v prekrškovnem postopku je pristojen **IRSD**.

Za nadzor nad kršitvami, ki se nanašajo na izpolnjevanje posebnih pogojev za opravljanje dejavnosti, so pristojni **nadzorni organi s področja prometa, kmetijstva in okolja, gozdarstva, energetike in prostora, zdravja, šolstva in športa ter notranjih zadev**.

Drugi nadzorni organi, ki niso nadzorni organi, navedeni v prvem in drugem odstavku 18. člena ZPDZC-1, in ki pri opravljanju nalog inšpekcijskega nadzora na podlagi svojih predpisov ugotovijo kršitve ZPDZC-1, preverijo dejansko stanje in o ugotovitvah sestavijo zapisnik, ki ga pošljejo pristojnemu nadzornemu organu.

Nadzorni organi imajo po zakonu na področju, ki ga nadzorujejo, pristojnost izdati odločbo o prepovedi opravljanja dejavnosti ali dela na črno v primeru ugotovljene kršitve iz 3. člena ZPDZC-1 (delo na črno) in v primeru kršitve prepovedi zaposlovanja na črno.

***FINANČNA UPRAVA REPUBLIKE SLOVENIJE***

1. **Podatki o številu izvedenih nadzorov, izrečenih ukrepov**

Eno od pomembnih področij boja proti sivi ekonomiji predstavlja preprečevanje dela in zaposlovanja na črno, ki mu FURS, kot nadzorni organ po ZPDZC-1, namenja velik del aktivnosti.

*Podatki o nadzorih, kršitvah in sankcioniranju po ZPDZC-1*

|  |  |  |  |  |  |
| --- | --- | --- | --- | --- | --- |
|  | 2019 | 2020 | 2021 | **2022** | Indeks 2022/2021 |
| Število nadzorov po ZPDZC-1 | 11.982 | 9.248 | 11.995 | **12.268** | 102,3 % |
| Število ugotovljenih sumov kršitev v nadzorih  | 2.962 | 2.563 | 3.003 | **2.389** | 79,6 % |
| Število prepovednih odločb po ZPDZC-1 | 746 | 752 | 666 | **643** | 96,5 % |
| Število obravnavanih prekrškov po ZPDZC-1[[1]](#footnote-1)[1]  | 2.826 | 3.313 | 2.548 | **2.414** | 94,7 %  |
| Znesek glob, v EUR | 5.836.400 | 3.095.180 | 4.894.720 | **5.090.310** | 104,0 % |

V letu 2022 je bilo opravljenih 12.268 nadzorov dela in zaposlovanja na črno po ZPDZC-1, od tega 10.875 nadzorov na področju zaposlovanja na črno in 1.393 nadzorov na področju dela na črno. Poleg nadzorov je bilo izvedenih tudi 1.198 ostalih aktivnosti, povezanih z nadzori, ki so jih opravili mobilni oddelki in v katerih so ugotovili nepravilnosti. Nadzore so, ob izvajanju drugih nalog, na podlagi letnega plana opravljali mobilni oddelki in finančni inšpektorji. Letni načrt je bil pripravljen na podlagi različnih kriterijev, s katerimi so bili prepoznani tvegani zavezanci. Gre namreč za področje, za katero običajno ne obstajajo podatki v uradnih evidencah. Nadzori so bili opravljeni tudi na podlagi prejetih prijav in oglasov iz različnih medijev oziroma objavljenih na drugi način, ki je dostopen javnosti.

Ukrepi za preprečevanje širjenja epidemije nalezljivih bolezni SARS-CoV-2 (covid-19) in pristojnost nadzora le-teh so posegli v aktivnosti izvajanja inšpekcijskih nadzorov le še v začetku leta 2022. Večje število opravljenih nadzorov dela in zaposlovanja na črno je posledica izvajanja inšpekcijskih nadzorov nad izvajanjem ukrepov za zmanjšanje tveganja okužbe in širjenja okužbe z virusom covid-19, ki so se sočasno z izvajanjem nadzorov iz pristojnosti FURS izvajali prioritetno. Zaradi epidemiološke situacije širjenja nalezljive bolezni SARS-CoV-2 (covid-19) so se v povečanem obsegu kot primarni nadzori izvajali nadzori, ki se pretežno izvajajo na terenu (kot so nadzori dela in zaposlovanja na črno ter nadzori davčnih blagajn). Vzporedno z izvajanjem nadzorov nad ukrepi za zmanjševanje tveganja okužbe in širjenja okužbe z virusom covid-19 je bilo opravljenih 2.665 nadzorov zaposlovanja na črno, kar predstavlja 33 % vseh opravljenih nadzorov zaposlovanja na črno.

V nadzorih po ZPDZC-1 je bilo v letu 2022 ugotovljenih več kot 2.300 različnih kršitev. Delež nadzorov s kršitvami je znašal 18 %. Ker se na tem področju nadzori izvajajo v večjem delu po obravnavi prijav, je delež ugotovljenih kršitev v opravljenih nadzorih precej odvisen od tega, kako natančni so podatki v prijavah.

Odstopanje števila opravljenih nadzorov na letni ravni in posledično nižja učinkovitost nadzorov po ZPZDC-1 sta tudi za poročano leto odraz izvajanja inšpekcijskih nadzorov v času trajanja epidemije in veljavnosti vladnih odlokov nad izvajanjem ukrepov za zmanjšanje tveganja okužbe in širjenja okužbe z virusom covid-19, pri čemer izbor nadzorov s področja zaposlovanja na črno in gotovinskega poslovanja ni temeljil na analizi tveganja dela in zaposlovanja na črno oziroma na davčnih kršitvah, temveč je bil namen nadzorov zagotavljati spoštovanje predpisanih ukrepov in s tem varovanje zdravja in življenja ljudi.

V postopkih nadzora dela in zaposlovanja na črno je bil ukrep prepovedi dela oziroma zaposlovanja na črno na podlagi 19. člena ZPDZC-1 izrečen v 643 primerih z izdajo prepovednih odločb. Prepovedne odločbe se izdajo v primerih, ko zavezanci nepravilnosti iz naslova dela ali zaposlovanja na črno ne odpravijo do izdaje odločbe. To pomeni, da se postopek v primeru, ko zavezanec v postopku nadzora nepravilnost odpravi pred izdajo odločbe, zaključi s sklepom o ustavitvi, glede kršitev pa se ustrezno prekrškovno ukrepa.

V letu 2022 je bilo s strani prekrškovnega organa FURS obravnavanih 2.414 prekrškov po ZPDZC-1, v zvezi s katerimi je bila storilcem izrečena globa v skupnem znesku 5.090.310 evrov, izdanih pa je bilo 534 opominov. Največji delež kršitev in posledično tudi največji delež izrečenih glob v prekrškovnih postopkih (92-odstoten) se nanaša na kršitve iz naslova zaposlovanja na črno. Več podatkov o prekrškovnih postopkih je opisanih v nadaljevanju poročila FURS pod naslovom Finančni učinki.

Najpogosteje nadzirane dejavnosti so bile gradbeništvo, promet, gostinstvo in trgovina.

FURS še vedno prejme največje število prijav s področja dela in zaposlovanja na črno. V letu 2022 je bilo iz naslova dela, zaposlovanja in oglaševanja prejetih 2.166 prijav zoper 2.607 zavezancev, od tega 1.374 (53 %) prijav zoper delo na črno, 983 (38 %) v zvezi z zaposlovanjem na črno in 250 (9 %) iz naslova nedovoljenega oglaševanja.

*Število prijav v letu 2022*

|  |  |
| --- | --- |
| **Predmet prijave** | Število prijav \* |
| Delo na črno  | 1.374 |
| Zaposlovanje na črno | 983 |
| Nedovoljeno oglaševanje | 250 |

*\* Štete prijave po zavezancih (kombinacija zavezancev in predmetov prijave).*

V nadaljevanju so prikazani podatki ločeno po področjih nadzora dela in zaposlovanja na črno.

1. ***Odkrivanje in preprečevanje dela na črno***

V letu 2022 je bilo opravljenih 1.393 nadzorov dela na črno, v okviru katerih se nadzira tudi nedovoljeno oglaševanje posameznikov. Delež nadzorov s kršitvami je znašal 32 %. Z odločbo je bilo izrečenih 330 prepovedi opravljanja dejavnosti oziroma dela na črno.

|  |  |  |  |  |
| --- | --- | --- | --- | --- |
| **Nadzori dela na črno** | *2019* | *2020* | *2021* | ***2022*** |
| Število opravljenih nadzorov dela na črno in nedovoljenega oglaševanja | 1.540 | 1.422 | 1.487 | **1.393** |
| Delež nadzorov s kršitvami | 36 % | 37 % | 38 % | **32 %** |
| Število odločb o prepovedi opravljanja dela na črno | 347 | 384 | 364 | **330** |
| Znesek izrečenih glob (EUR) | 529.900 | 296.680 | 427.120 | **357.560** |

Specifika delovnega časa mobilnih oddelkov (24/7/365) omogoča stalno prisotnost na terenu in s tem pokritost nadzora in odkrivanje kršitev v času, ko zavezanci ne pričakujejo nadzora. Stalna prisotnost na terenu in povezava mobilnih oddelkov na terenu z operativnim komunikacijskim centrom FURS pripomore k izvedbi učinkovitejšega nadzora, posredno pa ima tudi preventivni učinek na zavezance.

Delo na črno posameznikov se je odkrivalo tudi na podlagi oglasov, pri čemer je bil v teh primerih hkrati poudarek na odkrivanju kršitev nedovoljenega oglaševanja posameznikov, ki je prav tako v pristojnosti nadzora FURS.

Za kršitve dela na črno je bilo izrečenih 386 prekrškovnih ukrepov, izdanih je bilo 223 plačilnih nalogov in 163 prekrškovnih odločb. Pri tem so bile izrečene globe v višini 357.560 evrov in izdanih je bilo 35 opominov. Po statusu so bili prekrškovni ukrepi izrečeni 372 fizičnim osebam (od tega 289 državljanom Republike Slovenije in 83 tujim državljanom) ter desetim pravnim subjektom in štirim odgovornim osebam.

Za kršitve nedovoljenega oglaševanja je bilo posameznikom izrečenih 67 prekrškovnih ukrepov, od tega šest plačilnih nalogov in 61 prekrškovnih odločb. V prekrškovnih postopkih je bila izrečena globa v višini 24.500 evrov in izdanih je bilo 17 opominov.

Nadzor dela na črno na podlagi nedovoljenega oglaševanja FURS zagotavlja s spremljanjem oglasov in obravnavanjem prijav. Poudarek je na spletnem oglaševanju, kjer gre predvsem za oglaševanje prodaje različnega blaga, delno pa tudi za ponudbo storitev. Zaznava se, da oglaševalci vse bolj uporabljajo družbena omrežja, kjer je lažje prikriti identifikacijo oglaševalca. V takih primerih se v nadzorih uporabljajo pooblastilo prikritega nakupa in ostala pooblastila po ZFU, ki glede na okoliščine primera pripomorejo k uspešni izvedbi nadzora oziroma ugotavljanju kršitev.

1. ***Odkrivanje in preprečevanje zaposlovanja na črno***

V letu 2022 je bilo opravljenih 10.875 nadzorov zaposlovanja na črno, delež nadzorov s kršitvami je znašal 17 %. Poleg nadzorov je bilo izvedenih tudi 1.198 ostalih aktivnosti, povezanih z nadzori, ki so jih opravili mobilni oddelki in v katerih so ugotovili nepravilnosti. Gre za nadaljevanje postopkov nadzora, ki jih izvajajo inšpektorji z izdajo prepovedne odločbe oziroma sklepa o ustavitvi.

Posebnost, ki jo je treba izpostaviti v poročanem letu, je opravljanje nadzorov nad izvajanjem ukrepov za zmanjšanje tveganja okužbe in širjenja okužbe z virusom covid-19 (nadzor po ZNB in vladnih odlokih), ki so se opravljali tudi vzporedno z nadzori zaposlovanja na črno. Opravljenih je bilo 2.665 navedenih nadzorov, kar predstavlja 33 % opravljenih nadzorov zaposlovanja na črno.

|  |  |  |  |  |
| --- | --- | --- | --- | --- |
| **Nadzori zaposlovanja na črno** | *2019* | *2020* | *2021* | ***2022*** |
| Število opravljenih nadzorov zaposlovanja na črno | 10.422 | 7.826 | 10.508 | **10.875** |
| Delež nadzorov z ugotovljenim zaposlovanjem na črno | 20 % | 22 % | 21 % | **17 %** |
| Število odločb o prepovedi opravljanja zaposlovanja na črno | 399 | 368 | 302 | **313** |
| Znesek izrečenih glob (EUR) | 5.306.500 | 2.796.500 | 4.436.000 | **4.708.250** |

V primerih ugotovljenega zaposlovanja na črno, v katerih so delodajalci odpravili kršitve med nadzorom (z zagotovitvijo ustrezne pravne podlage za delo in s prijavo v zavarovanje), torej pred izdajo odločbe o prepovedi dela posamezniku, ki je zaposlen na črno, so bili inšpekcijski postopki ustavljeni s sklepom o ustavitvi, zoper kršitelje pa je bilo ustrezno prekrškovno ukrepano. V ostalih primerih je bil uporabljen ukrep prepovedi, in sicer je bilo v letu 2022 izrečenih 313 prepovedi dela posameznikom, ki so bili zaposleni na črno.

V prekrškovnih postopkih je bilo izrečenih 1.961 prekrškovnih ukrepov, od tega je bilo izdanih 118 plačilnih nalogov ter 1.843 prekrškovnih odločb. Pri tem so bile izrečene globe v višini 4.708.250 evrov in izdanih je bilo 482 opominov. Po statusu so bili prekrškovni ukrepi izrečeni 252 fizičnim osebam (od tega 176 državljanom Republike Slovenije in 76 tujim državljanom) ter 1.048 pravnim subjektom in 661 odgovornim osebam. Na sodišče je bil podan en obdolžilni predlog. Zaradi suma storitve kaznivega dejanja zaposlovanja na črno po 199. členu KZ-1 RS je bilo podanih pet kazenskih ovadb in dve naznanili kaznivega dejanja.

Nadzore zaposlovanja na črno FURS izvaja na podlagi lastnih zaznav sumov kršitev, analize tveganj in prijav ter pobud drugih državnih organov. Največ kršitev zaposlovanja na črno je bilo ugotovljenih v dejavnostih gradbeništva, gostinstva, trgovine in prevoza.

FURS zagotavlja nadzor in učinkovito odkrivanje kršitev zaposlovanja na črno s stalno prisotnostjo mobilnih oddelkov na terenu, ki za preverjanje podatkov s terena sodelujejo z operativnim komunikacijskim centrom. Za učinkovit nadzor področja zaposlovanja na črno se izbori pripravljajo z analizo tveganja in centralnim dodeljevanjem zadev ob upoštevanju ravni tveganja tudi na področju neprijavljenega dela.

Med najpogostejšimi ugotovljenimi kršitvami na področju zaposlovanja na črno s strani delodajalcev so še vedno kršitve, ko delodajalec omogoči delo posamezniku, s katerim ni sklenil pogodbe o zaposlitvi oziroma ga ni prijavil v obvezna socialna zavarovanja.

1. ***Nezakonito zaposlovanje državljanov tretjih držav***

Po ZPDZC-1 je prepovedano zaposlovanje na črno, za kar se šteje, če delodajalec nezakonito zaposli državljana tretje države (šesta alineja prvega odstavka 5. člena ZPDZC-1).

**Nadzor:**

FURS je v letu 2022 opravil 10.875 nadzorov zaposlovanja na črno, v okviru katerih je opravil tudi nadzore zaposlovanja državljanov tretjih držav. Nezakonito zaposlovanje državljanov tretjih držav je bilo v nadzoru ugotovljeno pri 66 delodajalcih. Najpogosteje so bile nepravilnosti iz naslova nezakonitega zaposlovanja državljanov tretjih držav ugotovljene v dejavnosti gradbeništva (F), gostinstva (I) in predelovalni dejavnosti (C).

**Sankcioniranje:**

V letu 2022 je bilo v zvezi z nezakonitim zaposlovanjem državljanov tretjih držav zoper kršitelje – pravne subjekte zaradi kršitve določbe šeste alineje prvega odstavka 5. člena ZPDZC-1 vodenih 58 prekrškovnih postopkov, od tega je bilo po stanju na dan 31. decembra 2022 zaključenih 51 prekrškovnih postopkov, sedem postopkov pa je bilo po stanju na dan 31. decembra 2022 še v teku. V letu 2022 je bilo v prekrškovnih postopkih zaradi kršitev nezakonitega zaposlovanja državljanov tretjih držav sankcioniranih 51 delodajalcev. Skupni znesek izrečene globe za obravnavani prekršek po peti alineji prvega odstavka 23. člena ZPDZC-1 je pri kršiteljih – pravnih subjektih, delodajalcih in njihovih odgovornih osebah znašal 287.500 evrov; izrečenih je bilo šest opominov. V zvezi z navedeno kršitvijo je bilo sankcioniranih tudi 62 delavcev, fizičnih oseb – državljanov tretjih držav, ki jim je bila zaradi storitve prekrška po tretjem odstavku 23. člena ZPDZC-1 izrečena globa v skupni višini 27.000 evrov, izdanih pa je bilo tudi osem opominov.

Skupaj je bila v letu 2022 zaradi kršitev nezakonite zaposlitve državljanov tretje države izrečena globa v višini 314.500 evrov 145 kršiteljem (delodajalcem, odgovornim osebam in delavcem – državljanom tretjih držav).

**Poročanje Ministrstvu za finance (MF)**

V skladu z ZPDZC-1 je FURS dolžan obveščati MF o imenih delodajalcev, pri katerih je bil s pravnomočno odločbo ugotovljen prekršek nezakonitega zaposlovanja državljanov tretjih držav. V letu 2022 je FURS sporočil MF podatke o 33 delodajalcih, pri katerih je bilo pravnomočno ugotovljeno nezakonito zaposlovanje državljanov tretje države. Pravna oseba, tuji pravni subjekt ali samozaposlena oseba, ki zaposli državljana tretje države, ki nezakonito prebiva v Republiki Sloveniji, se za pet let od pravnomočnosti odločbe, s katero ji je bila izrečena globa za prej navedeni prekršek, izgubi ali se ji omeji pravica do javnih sredstev, vključno s sredstvi EU.

Sodelovanje s policijo pri nadzoru zaposlovanja in dela na črno tujcev

FURS v primeru odkrivanja nezakonitega zaposlovanja tujcev uspešno sodeluje s policijo. Policija obvesti FURS o sumu zaposlovanja na črno tujca (državljana tretje države) in počaka na lokaciji do prihoda uradnih oseb FURS. Po izvedenem nadzoru zaposlovanja ali dela na črno s strani FURS policija postopek ponovno prevzame v obravnavo po ZTuj-2. Tudi v primerih, ko FURS v nadzorih zazna sum kršitve ZTuj-2, o tem obvesti policijo.

**b) Finančni učinki**

***Globe v prekrškovnih postopkih***

V letu 2022 je bilo s strani prekrškovnega organa FURS obravnavanih 2.414 prekrškov po ZPDZC-1, v zvezi s katerimi so bili storilcem izrečeni globa v skupnem znesku 5.090.310 evrov in 534 opominov. Zoper mladoletne storilce prekrškov je bil vložen en obdolžilni predlog. Največji delež ugotovljenih prekrškov in posledično tudi največji delež izrečenih glob (92-odstoten) se nanaša na kršitve iz naslova zaposlovanja na črno.

|  |  |  |  |  |
| --- | --- | --- | --- | --- |
| **Prekrškovni postopki** | 2019 | 2020 | 2021 | **2022** |
| Znesek glob, v evrih | 5.836.400 | 3.095.180 | 4.894.720 | **5.090.310** |
| Število prekrškovnih ukrepov\* | 2.826 | 3.312 | 2.548 | **2.414** |

\* Število prekrškovnih ukrepov po ZPZDC-1 (št. kršitev po ZPDZC-1; ne glede na to, da lahko en akt vsebuje več kršitev).

.

***Osebno dopolnilno delo – prihodek in vrednotnice***

Poseben segment predstavlja nadzor osebnega dopolnilnega dela (v nadaljevanju: ODD).

Na podlagi predloženih poročil o doseženih prihodkih v letu 2022 so izvajalci ODD do 31. januarja 2023 prijavili za 2.168.857,02 evra prihodkov, kar predstavlja za 11,30 % višje prihodke, kot so bili doseženi v letu 2021 (1.948.596,03). Na podlagi podatkov, posredovanih s strani upravnih enot in eUprave, je bilo v letu 2022 pridobljenih 14.669 vrednotnic za ODD, kar je za 321 manj kupljenih vrednotnic kot v letu 2021. Zmanjšano število kupljenih vrednotnic v letu 2022 je predvidoma še vedno posledica obdobja epidemije covida-19. Zmanjšanje števila kupljenih vrednotnic glede na leto 2019 znaša za 29,25 % manj kupljenih vrednotnic.

FURS je izvajalcem ODD, ki za leto 2022 v predpisanem roku niso predložili polletnega poročila o doseženih prihodkih iz naslova ODD niti niso posredovali obvestila, da niso dosegli nobenih prihodkov, posredoval 977 pozivov. Večina zavezancev, ki so prejeli poziv za napoved prihodkov, je podala izjavo, da za leto 2022 niso opravljali ODD zaradi covida-19. FURS je zaradi neopravljanja ODD in neoddajanja poročil iz naslova ODD v skladu z drugim odstavkom 4. člena Pravilnika o osebnem dopolnilnem delu na AJPES posredoval 409 obvestil s predlogom za izbris iz seznama oseb, ki opravljajo ODD.

Na podlagi doseženih prihodkov iz naslova ODD v prvem polletju leta 2022 je ugotovljeno, da je trikratni povprečni mesečni neto dohodek preseglo 13 oseb (najvišji doseženi prihodek je znašal 5.714,00 evra), v drugem polletju leta 2022 je bil presežen trikratni povprečni mesečni neto osebni dohodek, ugotovljen tudi pri 13 zavezancih (najvišji doseženi prihodek je bil v višini 6.399,78 evra). Navedeni zavezanci so bili obveščeni, da se glede na doseganje prihodkov organizirajo v eni od gospodarskih družb ali kot samostojni podjetnik posameznik. Zavezanci se morajo tudi izpisati iz razvida oseb, ki opravljajo ODD, sicer FURS AJPES-u predlaga izbris po uradni dolžnosti.

**c) Primeri dobre prakse in uspešne akcije**

***Nadzori po ZDavPR v povezavi z delom in zaposlovanjem na črno***

Uvedba davčnih blagajn je eden od ukrepov s ciljem zmanjšanja obsega sive ekonomije, povečanja javnofinančnih prihodkov, učinkovitejšega pobiranja obveznih dajatev, pravičnejše porazdelitve davčnega bremena med zavezanci in večje zaščite potrošnikov. Sistem omogoča pregledno in zanesljivo evidentiranje gotovinskega prometa davčnih zavezancev, učinkovitejši nadzor in preprečevanje davčnih goljufij na področju obveznih dajatev ter učinkovit nadzor gotovinskega poslovanja ter dela in zaposlovanja na črno.

Med pozitivne učinke uvedbe davčnih blagajn se šteje tudi povečanje prijav v zavarovanje za socialno varnost glede izdajateljev računov (operaterjev), ki izdajajo in davčno potrjujejo račune. Med podatki, ki se z davčnim potrjevanjem računov posredujejo v sistem davčnih blagajn, je tudi davčna številka operaterja, v povezavi s katero FURS nadzira tudi zaposlovanje na črno. Nadzori zaposlovanja na črno se opravljajo vzporedno z nadzori na področju davčnega potrjevanja računov.

Za izvajanje učinkovitega nadzora na področju zaposlovanja na črno nadzorniki uporabljajo mobilno aplikacijo »Nadzor blagajn« s funkcionalnostjo – operaterji davčnih blagajn brez pravne podlage za delo. Gre za mobilno aplikacijo, ki omogoča sprotno obveščanje nadzornikov (mobilnih oddelkov) neposredno na terenu v trenutku opravljanja dela operaterja (izdajatelja računov po davčnih blagajnah). V letu 2022 so uslužbenci mobilnih oddelkov na podlagi navedene aplikacije izvedli 849 nadzorov, v katerih so ugotovili 411 kršitev. Delež nadzorov s kršitvami je znašal 48 %.

***Izvajanje ciljno usmerjenih nadzorov na področju dela in zaposlovanja na črno***

Na FURS deluje delovna skupina za nadzor na področju dela in zaposlovanja na črno, katere naloga je tudi ciljno usmerjanje nadzorov na področju dela in zaposlovanja na črno.

***Uvajanje sistema avtomatizirane zaznave tveganj***

FURS je že leta 2017 uvedel sistem avtomatizirane zaznave tveganj z implementacijo aplikacije SAP – Fraud Management v proces nadzora. V zadnjih letih je FURS veliko pozornost namenil nadgradnji sistema upravljanja tveganj. Na podlagi identifikacije ključnih tveganj se po posameznih področjih, tudi dela in zaposlovanja na črno, uporablja programsko orodje, ki z indikatorji tveganja iz velikega obsega podatkov lahko določi najbolj tvegane zavezance, pri katerih se v nadaljevanju izvede nadzor.

Dodeljevanje primerov, v katerih je treba izvesti nadzor, se izvaja centralizirano, kar zagotavlja enakomernejšo obremenjenost finančnih uradov, hkrati pa odpravlja morebitne lokalne vplive, saj inšpektorji v večjem deležu opravljajo nadzore pri zavezancih, ki imajo sedež na drugem finančnem uradu (v izmenjavi). Uporaba programske podpore za analizo tveganja in centralno dodeljevanje se odraža tudi v učinkih nadzorov dela in zaposlovanja na črno, ki se vsako leto povečujejo. V obdobju 2017–2022 je uspešnost nadzorov dela in zaposlovanja na črno, dodeljenih po ciljnih tveganjih, znašala povprečno 75 %. V letu 2022 pa je bila dosežena uspešnost teh nadzorov 85-odstotna, kar pomeni, da so bile od 100 izvedenih nadzorov kršitve ugotovljene v 85 primerih.

***Koordinirane akcije z ostalimi inšpekcijskimi službami***

FURS je tudi v letu 2022 nadaljeval s sodelovanjem v koordiniranih akcijah z ostalimi inšpekcijskimi službami. Največ sodelovanja je s policijo, IRSD, TIRS, v posamičnih primerih pa tudi z ostalimi nadzornimi organi, kot so IRSKGLR, UVHVVR in ZIRS.

V sodelovanju z drugimi inšpekcijami so se v posameznih primerih izvajali tudi koordinirani nadzori, izmenjava informacij, potrebnih za postopke nadzora, ter odstopale kršitve s pristojnosti drugega inšpektorata.

V letu 2022 je FURS z drugimi organi sodeloval na naslednjih področjih:

* v koordinaciji z drugimi inšpektorati so se v začetku leta (januarja in februarja) izvajali nadzori po prvem odstavku 39. člena ZNB v zvezi s spoštovanjem vladnih ukrepov za preprečevanje širjenja okužbe z virusom SARS-CoV-2, ki so se na FURS izvajali večinoma vzporedno s primarnim nadzorom zaposlovanja na črno in nadzori gotovinskega poslovanja;
* nadzor dela in zaposlovanja na črno ter izdajanje računov v dejavnostih, kjer se opravlja pretežno gotovinsko poslovanje, v okviru katerih bi izpostavili nadzore prodaje sadja in zelenjave na stojnicah, ki so potekali v sodelovanju z Inšpekcijo za varno hrano, veterinarstvo in varstvo rastlin pri UVHVVR, TIRS, IRSI ter Uradom za meroslovje;
* sodelovanje v skupni evropski akciji trgovine z ljudmi – JAD THB 2022 (*Joint Action Days Trafficking in Human Beings*), katere nosilec je bil IRSD, sodelovanje pa je potekalo tudi s policijo; namen akcije je bila prepoznava morebitnih žrtev trgovine z ljudmi, izkoriščanih v zvezi s prisilnim delom in v drugih oblikah izkoriščanja pri delodajalcih, ki je potekala v dejavnosti gradbeništva in prevoza v cestnem prometu;
* sodelovanje s policijo (nosilec akcije) pri izvedbi skupnih akcijskih dni South East Europe Joint Action Days 2022 (SEE JAD 2022) v okviru Europolovega projekta EMPACT;
* na pobudo policije se FURS udeležuje delovnih posvetov Skupine za obravnavo tujcev, na katerem se obravnavajo problematika tujcev in naloge, vezane na nadzor nad zakonitim in nezakonitim prebivanjem tujcev v državi, odkrivanjem kaznivih dejanj na področju trgovine z ljudmi, zlorab dovoljenj za prebivanje, dela na črno, fiktivnih prijav prebivališča in ostala problematika tujcev.

***Preventivno delovanje na področju neprijavljenega dela***

Poleg nadzornih aktivnosti FURS izvaja še druge ukrepe, kot so informiranje zavezancev, klicni centri, izobraževanje mladih v okviru projekta »davčno opismenjevanje mladih« in vnaprejšnje medijske objave nadzorov, s katerimi skuša spodbuditi zavezance k pravilnemu in pravočasnemu plačevanju prispevkov za socialno varnost na eni strani in osvestiti zaposlence in širšo javnost, da z aktivnim sodelovanjem tudi sami pripomorejo k ureditvi razmer na področju neprijavljenega dela:

* spodbujanje zavezancev k uporabi instituta samoprijave (zavezanci sami sporočijo davčnemu organu morebitne kasneje ugotovljene nepravilnosti v davčnih obračunih in se na tak način izognejo kazni za prekršek);
* FURS na svojem spletnem portalu objavlja seznam delodajalcev, ki ne predlagajo obračunov davčnih odtegljajev in obračunov prispevkov za socialno varnost za dohodke iz delovnega razmerja;
* zaposleni, za katere delodajalec ni oddal obračuna davčnega odtegljaja in obračuna prispevkov za socialno varnost za dohodke iz delovnega razmerja, lahko na FURS posredujejo izjavo, v kateri se izjavijo, ali jim je delodajalec izplačal plačo ali ne; na podlagi prejetih prijav in ugotovitev, da delodajalec delavcem plač dejansko ni izplačal, FURS delodajalce – neizplačevalce plač sankcionira v skladu z določili 134.a člena ZPIZ-2 s predpisano globo v višini od 450 evrov do 20.000 evrov, odvisno od velikosti in statusa delodajalca; z globo od 450 evrov do 2.000 evrov se kaznuje tudi odgovorna oseba delodajalca;
* zaposleni lahko na FURS prek sistema eDavki preverijo, ali jim delodajalec plačuje prispevke za socialno varnost; na spletnem portalu FURS je na voljo tudi mobilna aplikacija eDavki, ki je namenjena fizičnim osebam in ponuja številne funkcionalnosti poslovanja s FURS; poleg obrazcev, stikov in splošnih informacij, med drugim ponuja tudi personalizirani koledarček, prek katerega lahko fizične osebe prejemajo obvestila o svojih konkretnih obveznostih in pravicah (npr. obvestilo o izteku roka plačila določenega davka); fizične osebe so prek te aplikacije obveščene tudi o tem, ali jim njihov delodajalec ne obračunava in ne plačuje prispevkov za socialno varnost.

Ostale aktivnosti

FURS izvaja tudi druge oblike preventivnega delovanja, vse z namenom prostovoljnega izpolnjevanja predpisanih obveznosti zavezancev. Odgovarja na novinarska vprašanja, prek medijev obvešča javnost o ugotovljenih nepravilnostih ter o posledicah kršitev zakonov in drugih predpisov, pripravlja odgovore na vprašanja državljanov, sodeluje na različnih srečanjih in izobraževanjih, organiziranih s strani različnih deležnikov.

***TRŽNI INŠPEKTORAT REPUBLIKE SLOVENIJE***

1. **Podatki o številu izvedenih nadzorov in izrečenih ukrepih**

Tržni inšpektorji načeloma pri vseh nadzorih ugotavljajo tudi vpis dejavnosti v ustanovitveni akt oziroma registracijo, razen če gre za subjekt, ki je bil že večkrat predmet nadzora. V veliko primerih se zgodi, da zavezanec dejavnosti nima vpisane v svoj ustanovitveni akt iz razloga, ker dejavnosti sam ne zna uvrstiti v pravilno šifro, določeno s Standardno klasifikacijo Slovenije 2008, ali pa tega ne zna niti registrski organ ali pa so se z neko dejavnostjo začeli ukvarjati, ker se je med poslovanjem pokazala poslovna priložnost.

TIRS v okviru tega predpisa nadzoruje, ali so posamezni gospodarski subjekti registrirali šifro dejavnosti pri vpisu v ustanovitveni akt oziroma pri registraciji ter posamezna dovoljenja za opravljanje dejavnosti. Še vedno menijo, da je pomanjkanje posamezne šifre dejavnosti veliko manjša kršitev kot pa opravljanje dejavnosti brez dovoljenja, saj se z listino dokazuje izpolnjevanje pogojev za posamezno dejavnost, medtem ko se je mogoče registrirati oziroma vpisati posamezno šifro v ustanovitveni akt brez dokazovanja o izpolnjevanju pogojev. Vpis dodatne šifre oziroma doregistracija je zgolj administrativne narave.

V zvezi z vprašanjem vpisovanja šifre dejavnosti v ustanovitveni akt oziroma registracije šifre dejavnosti je v letu 2020 TIRS podal predlog Strateškemu svetu za debirokratizacijo, da se preveri smiselnost vpisovanja šifer v ustanovitvene akte podjetij in registracije podjetnikov. Predlog je bil najprej uvrščen v predlog ZDeb, vendar je na koncu iz zakona izpadel.

TIRS nadzira tudi področne predpise, s katerimi so za opravljanje dejavnosti predpisana posebna dovoljenja, opravljanje dejavnosti brez dovoljenja pa predstavlja kršitev 3. člena ZPDZC-1. Za opravljanje nekaterih obrtnih dejavnosti je treba pridobiti obrtno dovoljenje. Podrobneje je o tem zapisano v poglavju o nadzoru obrti, kjer je opredeljeno tudi čezmejno opravljanje obrtnih dejavnosti (opravljanje dejavnosti tujih podjetij s sedežem v EU na ozemlju RS). Prav tako je na primer potrebno posebno dovoljenje oziroma licenca za opravljanje prodaje turističnih paketov. Poudariti velja, da je precej dejavnosti, ki jih TIRS nadzira, dereguliranih oziroma zanje niso več predpisana posebna dovoljenja.

V okviru navedenega predpisa je bilo skupno opravljenih 2.094 pregledov na območju celotne Slovenije. Zaradi ugotovljenih kršitev zakona, ker so subjekti opravljali dejavnost brez ustreznega dovoljenja ali brez ustrezne registracije dejavnosti, je bilo izdanih 20 upravnih odločb ter 21 upravnih opozoril z namenom odprave nepravilnosti. V prekrškovnih postopkih pa je bilo izrečenih šest glob, 32 opominov in 62 opozoril po ZP-1.

Poleg splošnih nadzorov so inšpektorji v obdobju od 7. do 18. novembra 2022 opravljali poostren nadzor na področju vulkanizerske dejavnosti. Nadzor se je opravljal z vidika vseh predpisov iz pristojnosti TIRS. Vulkanizerska dejavnost oziroma popravilo, montaža in zamenjava zračnic in plaščev, uravnoteževanje koles se uvrščajo v šifro 45.200 – Vzdrževanje in popravila motornih koles. Za to dejavnost je treba pridobiti obrtno dovoljenje.

Inšpektorji so v okviru poostrene akcije opravili 119 inšpekcijskih pregledov, pri čemer v 84 primerih ni bilo ugotovljenih nepravilnosti, zato je bil postopek ustavljen že na zapisnik. Naknadno je bilo s sklepom ustavljenih še 24 postopkov, saj so zavezanci takoj pristopili k odpravi nepravilnosti oziroma pomanjkljivosti, zato so jim bila izrečena opozorila. Zaradi ugotovljenih nepravilnosti glede opravljanja dela na črno je bila izdana tudi ena upravna odločba, v prekrškovnem postopku pa štirje opomini.

V letu 2022 so tržni inšpektorji na podlagi ObrZ opravili skupno 218 nadzorov. Zaradi ugotovljenih kršitev zakona je bila izdana ena upravna odločba, v prekrškovnem postopku pa so bili izrečeni štirje opomini in devet opozoril.

Število kršitev ObrZ je relativno majhno, na kar vpliva tudi dejstvo, da se je število dejavnosti, za katere je potrebno obrtno dovoljenje kot dokazilo o ustrezni usposobljenosti za opravljanje dejavnosti, z leti precej zmanjšalo. Ali imajo obrtniki pridobljena obrtna dovoljenja, se preverja kontinuirano vse od uveljavitve zakona, na terenu pa inšpektorji vsako leto zaznajo posamezne subjekte, ki dovoljenja nimajo. Zavezanci običajno nimajo težav s takojšnjo pridobitvijo dovoljenja, saj izpolnjujejo pogoje zanj, niso pa si ga pridobili, ker bodisi ne vedo, da ga morajo pridobiti, bodisi so začeli opravljati neko dejavnost, ki je obrtna, a to ni njihova glavna dejavnost. Več kršitev pri obrtnikih je na drugih področjih dela, predvsem na področju varstva potrošnikov.

V drugi polovici leta 2022 pa je bil opravljen tudi nadzor nad čezmejnim opravljanjem obrtnih dejavnosti, torej nadzor nad opravljanjem dejavnosti tujih podjetij, s sedežem v EU na ozemlju RS.

V letu 2019 je bila namreč na podlagi predhodno podpisanega sporazuma z ZRSZ vzpostavljena neposredna izmenjava podatkov iz evidence prijav izvajanja storitev (tujih subjektov) med ZRSZ in TIRS. Tako TIRS razpolaga s seznamom tujih subjektov, ki v Sloveniji opravljajo dejavnost, in tudi s podatkom o lokaciji, kjer se dejavnost opravlja, kar zelo olajša nadzor na tem področju.

Zavezanci morajo pridobiti dovoljenje za občasno opravljanje obrtne dejavnosti in svojo dejavnost prijaviti pri OZS. V obdobju od junija do decembra 2022 je bilo opravljenih 26 inšpekcijskih nadzorov. Pri 11 subjektih že ob samem nadzoru ni bilo ugotovljenih nepravilnosti, zato je bil postopek ustavljen na zapisnik, naknadno pa so bili s sklepom ustavljeni še štirje postopki. Z namenom odprave ugotovljenih nepravilnosti so bile izdane tri upravne odločbe in dve upravni opozorili. V prekrškovnem postopku pa so bila izrečena tri opozorila in izdan en opomin. Načeloma se isti zavezanci večkrat vračajo v Slovenijo oziroma opravljajo storitve več mesecev ali celo leto, kar je lahko tudi razlog za manj kršitev, saj zavezanci že poznajo svoje obveznosti in jih tudi izvršujejo.

**b) Finančni učinki**

Tržni inšpektorji so v letu 2022 zaradi kršitev določil ZPDZC-1 izrekli za 18.320,00 evra glob. Prostovoljno plačanih glob je bilo za 6.120,00 evra (realno je bilo zaprtih 9.720,00 evra zaračunanih glob, ker je bilo 3.600,00 evra nefinančno zaprtih zaradi priznanega 50-odstotnega popusta glede na pravočasno plačilo), 18.030,00 evra neplačanih glob je bilo predano v izterjavo FURS (sem so vštete tudi globe preteklih let).

**c) Primeri dobre prakse in uspešne akcije**

TIRS redno in aktivno sodeluje z drugimi nadzornimi organi na različnih področjih (gostinstvo, trgovina, posredovanje v prometu z nepremičninami …), pri čemer se med drugim preverja tudi registracija dejavnosti.

***INŠPEKTORAT REPUBLIKE SLOVENIJE ZA DELO***

1. **Podatki o številu izvedenih nadzorov in izrečenih ukrepih**

V okviru pooblastil, določenih z ZPDZC-1, je IRSD pristojen zgolj za ugotavljanje kršitev določb druge alineje prvega odstavka 6. člena tega zakona, ki se nanašajo na nedovoljeno oglaševanje, in sicer v primeru, če delodajalec objavi potrebo po delavcu za delo, ki ni vezano na njegovo registrirano ali priglašeno dejavnost, in v nadaljevanju za vodenje prekrškovnega postopka. Če pri izvajanju svojih pristojnosti inšpektor za delo ugotovi, da obstaja sum zaposlitve na črno, izda odločbo, s katero prepove opravljanje dela posamezniku, ki je zaposlen na črno, in o tem nemudoma seznani FURS.

V letu 2022 so inšpektorji za delo glede na navedene pristojnosti pri opravljanju svojega dela zabeležili sedem kršitev ZPDZC-1. Od tega se dve kršitvi nanašata na prvo alinejo prvega odstavka 5. člena ZPDZC-1, ki določa, da se za zaposlovanje na črno šteje, če delodajalec omogoči delo posamezniku, s katerim ni sklenil pogodbe o zaposlitvi oziroma ga ni prijavil v obvezna socialna zavarovanja ali ga je v času trajanja delovnega razmera odjavil iz obveznih socialnih zavarovanj. V štirih primerih je bila ugotovljena kršitev druge alineje prvega odstavka 5. člena ZPDZC-1, omogočeno je bilo delo posamezniku, s katerim ni bila sklenjena pogodba civilnega prava, na podlagi katere se lahko opravlja delo, oziroma ni bila opravljena prijava v obvezna socialna zavarovanja. V enem primeru (pri delodajalcu, ki opravlja glavno dejavnost F43 – Specializirana gradbena dela) je bilo ugotovljeno nezakonito zaposlovanje državljana tretje države.

Inšpektorji za delo v tovrstnih primerih v skladu s tretjim odstavkom 19. člena ZPDZC-1 in v povezavi s četrto točko prvega odstavka 19. člena ZID-1 izdajo odločbo, s katero prepovejo opravljanje dela posamezniku, ki je zaposlen na črno, in o tem nemudoma seznanijo FURS. Na podlagi ugotovljenih kršitev so inšpektorji za delo v letu 2022 v šestih primerih z odločbo prepovedaliopravljanje dela delavcev ali delovnega procesa oziroma uporabo sredstev za delo do odprave nepravilnosti in o tem seznanili pristojni organ.

Glede nedovoljenega oglaševanja – v delu, ki se nanaša na objavo potrebe po delavcu za delo, ki ni vezano na delodajalčevo registrirano ali priglašeno dejavnost – inšpektorji za delo v poročevalskem obdobju niso zabeležili kršitev nedovoljenega oglaševanja.

Na naslov IRSD prejmejo izredno veliko število prijav domnevnih kršitev prepovedi zaposlovanja oziroma dela na črno, ki jih odstopajo pristojnemu organu.

1. **Finančni učinki**

Finančnih učinkov v poročevalskem obdobju ne beležimo.

1. **Primeri dobre prakse in uspešne akcije**

Statistično niso posebej spremljali podatka o vseh izvedenih skupnih aktivnostih z drugimi nadzornimi organi. Inšpektorji so v letu 2022 sodelovali najpogosteje s FURS, in sicer predvsem na področju zaposlovanja oziroma dela tujcev, pri ugotavljanju zaposlovanja na črno in nadzoru gradbišč. Pogosto so sodelovali tudi s policijo, ravno tako predvsem na področju zaposlovanja in dela tujcev, pri nadzoru gradbišč ter opravljanju raziskav nezgod pri delu. Sodelovali so tudi z ZRSZ, predvsem pri izmenjavi informacij in podatkov. Ugotavljajo, da so inšpekcijski nadzori v zvezi z ugotavljanjem kršitev pri delu napotenih delavcev kot tudi nezakonitega posredovanja dela delavcev drugemu uporabniku učinkovitejši, če so opravljeni v sodelovanju z drugimi pristojnimi oziroma nadzornimi organi ter če za izvajanje nadzora predhodno pridobimo oziroma izmenjajo čim več podatkov/informacij.

V poročevalskem obdobju so sodelovali z Inšpekcijo za gozdarstvo v skupni usmerjeni akciji na področju gozdarstva, TIRS, IRSOP – Gradbeno inšpekcijo, IRSI – Inšpekcijo za cestni promet, Inšpektoratom za javni sektor, IRSŠŠ in nekaterimi drugimi nadzornimi organi, in to predvsem v okviru regijskih koordinacij inšpektorjev.

Inšpektorji s področja delovnih razmerij ter varnosti in zdravja pri delu so skupaj s FURS, policijo in ZSSS ponovno sodelovali v skupni evropski akciji Joint action days (JAD) 2022 z namenom preprečevanja izkoriščanja delavcev (trgovina z ljudmi). Izvedeni so bili inšpekcijski nadzori pri delodajalcih v dejavnosti gradbeništva.

Na mednarodnem področju so sodelovali tudi z drugimi inšpekcijskimi organi držav članic EU v segmentu napotenih delavcev.

***NADZORNI ORGANI S PODROČJA PROMETA, KMETIJSTVA IN OKOLJA, GOZDARSTVA, ENERGETIKE IN PROSTORA, ZDRAVJA, ŠOLSTVA IN ŠPORTA TER NOTRANJIH ZADEV***

1. ***Inšpektorat Republike Slovenije za infrastrukturo***

Pri povzetih podatkih, ki so navedeni po vzorcu predhodnih let, so upoštevani rezultati z neposredno uporabo pooblastil po ZPDZC-1 in podatki o nadzorih ter ukrepih, izvedenih po ZPCP-2, vendar v povezavi z ZPDZC-1 (prevoznik ne poseduje z zakonom predpisanih listin o izpolnjevanju pogojev za opravljanje registrirane dejavnosti – licence).

1. **Podatki o številu izvedenih nadzorov, izrečenih ukrepov**

Pri inšpekcijskem nadzoru dejavnosti prevozov blaga in potnikov v cestnem prometu je Inšpekcija za cestni promet IRSI v letu 2022 izvedla 567 inšpekcijskih nadzorov in pri tem v osmih primerih ugotovila različne kršitve v zvezi z delom črno.

Upravni ukrepi: izdani sta bili dve upravni odločbi z izrekom prepovedi opravljanja dejavnosti, in sicer enkrat samostojnemu podjetniku po ZPCP-2 zaradi opravljanja dejavnosti prevozov brez predpisane licence in enkrat fizični osebi po ZPDZC-1 zaradi opravljanja dela na črno v dejavnosti avtotaksi prevozov.

Prekrškovni ukrepi: izdane štiri prekrškovne odločbe (dvakrat samostojnemu podjetniku posamezniku in dvakrat fizični osebi) in štirje plačilni nalogi (enkrat pravni in odgovorni osebi pravne osebe in trikrat fizični osebi).

1. **Finančni učinki**
* število izrečenih glob: 6
* znesek izrečenih glob: 7.520 evrov

 Neplačane globe so posredovane v izterjavo FURS.

1. **Primeri dobre prakse in uspešne akcije**

Inšpektorat je v prvih treh mesecih leta 2022 deloval v pogojih izrednih okoliščin zaradi razglasitve epidemije nalezljive bolezni SARS-CoV-2 (covid-19). Posledično so se inšpekcijski nadzori izvajali prilagojeno okoliščinam in dodatnim nalogam zaradi preprečevanja širjenja nalezljive bolezni covid-19.

Naloge s področnih nadzorov Inšpekcije za cestni promet IRSI se sicer izvajajo v skladu s plani dela (letni, mesečni, tedenski). Na področju nadzora dejavnosti prevozništva načrtujemo, organiziramo in koordiniramo tudi akcije z drugimi nadzornimi organi. Pri inšpekcijskih pregledih so inšpektorji za cestni promet pozorni na morebitno opravljanje dela na črno. V pretekli praksi se je pokazalo, da so na področju prevozništva tovrstne kršitve prisotne predvsem v dejavnosti avtotaksi prevozov in drugih oblikah prevoza potnikov z osebnimi vozili, redkeje v dejavnosti prevoza blaga ali prevoza potnikov z avtobusi.

Kot primer dobre prakse izpostavljajo organiziranje in koordiniranje skupnih nadzorov izvajanja dejavnosti avtotaksi prevozov v sodelovanju z drugimi nazornimi organi, kot je predstavljeno v nadaljevanju.

Akcija: Nadzor taksi dejavnosti

Čas akcije: leto 2022 – celodnevni nadzori

Kraj akcije: Ljubljana (pogosteje), Kranj, letališče JP Brnik, Škofja Loka, Murska Sobota, Trbovlje, Celje, Maribor, Ptuj, Koper, Novo mesto.

Število akcij*:* V letu 2022 je bilo organiziranih 20 skupnih akcij na območju MOL.

Drugi sodelujoči organi:

* *Urad RS za meroslovje:* sodelovanje v petih skupnih akcijah;
* *TIRS:* sodelovanjev šestih skupnih akcijah;
* *FURS:* sodelovanje v sedmih skupnih akcijah;
* *Inšpektorat MU MOL:* sodelovanje v 20 skupnih akcijah,
* *Redarstvo MU MOL:* sodelovanje v 15 skupnih akcijah in
* *Policija:* sodelovanje v osmih skupnih akcijah (nočni čas).

Glede na občutljivost problematike prevoza potnikov v dejavnosti avtotaksi prevozov, na katero IRSI prejme tudi večje število prijav, in dejstvo, da se še vedno odkrivajo avtotaksi prevozniki, ki ne posedujejo veljavne licence za opravljanje dejavnosti, bo IRSI s tovrstnimi koordiniranimi nadzori ob sodelovanju ostalih organov nadaljeval.

Inšpekcija za cestni promet IRSI sicer ni stvarno pristojna za nadzor zaposlovanja na črno (zgolj delo na črno), vendar pa predvsem v postopkih nadzora na sedežih prevoznih podjetij po določilih ZDCOPMD pri pregledu aktivnosti voznikov po tahografskih izpisih, odkriva tudi utemeljene sume zaposlovanja na črno. V navedenih primerih se ugotovitve z listinskimi dokazili posredujejo FURS-u kot pristojnemu organu za nadzor zaposlovanja na črno.

1. ***Inšpektorat Republike Slovenije za okolje in prostor***
2. **Podatki o številu izvedenih nadzorov, izrečenih ukrepov**

IRSOP je v letu 2022 v skladu z dodeljenimi pooblastili izvajal nadzor in opravljal naloge inšpekcijskega nadzora nad izvajanjem predpisov na gradbenem, stanovanjskem in geodetskem področju ter področju okolja in narave. V okviru dela inšpektorata so inšpektorji izvajali nadzor nad izvrševanjem predpisov in splošnih aktov s področja varstva okolja, ohranjanja narave, voda, industrijskega onesnaževanja ter gensko spremenjenih organizmov, urejanja prostora in naselij, graditve objektov in izvedbe gradbenih konstrukcij, izpolnjevanja bistvenih zahtev za objekte, stanovanjske zadeve in geodetske dejavnosti.

Gradbena inšpekcija IRSOP je v letu 2022 izvedla več koordiniranih akcij nadzora na gradbiščih, ki so potekale med 1. februarjem 2022 in 1. septembrom 2022, med njimi je bila tudi »Akcija nadzora nad delom udeležencev pri graditvi objektov«, v kateri se je preverjalo, ali udeleženci pri graditvi objektov izpolnjujejo z zakonom določene pogoje za opravljanje svojega dela in tudi to, ali je bila narejena prijava začetka gradnje, lahko sta se preverjala tudi označitev in zaščita gradbišč.

V akciji je sodelovalo 42 gradbenih inšpektorjev IRSOP. Opravili so 195 inšpekcijskih pregledov in uvedli 109 postopkov – 106 upravnih in tri prekrškovne postopke. Za ureditev oziroma odpravo ugotovljenih kršitev so izdali 34 inšpekcijskih odločb. Z odločbami so gradbeni inšpektorji odredili odpravo ugotovljene nepravilnosti oziroma kršitve ter kršiteljem določili rok, v katerem morajo to storiti.

V zadevah, ki so bile predmet nadzora v okviru akcije in v katerih nepravilnosti niso bile ugotovljene oziroma so bile v času, ko je potekala akcija že odpravljene, so gradbeni inšpektorji postopke ustavili. V 27 inšpekcijskih postopkih, ki so jih v akciji uvedli gradbeni inšpektorji, pa še ni bilo odločeno, saj še niso bili pridobljeni vsi podatki, na podlagi katerih bi lahko ugotovili dejansko stanje.

V povezavi s pristojnostmi nadzora, opredeljenih z določili ZPDZC-1, pa se je preverjalo tudi, ali izvajalci pri graditvi objektov izpolnjujejo z zakonom določene pogoje za opravljanje svojega dela,.

V akciji nadzora nad delom udeležencev pri graditvi objektov (investitor, projektant, nadzornik in izvajalec) se izdane inšpekcijske odločbe niso nanašale na nadzor po ZPDZC-1, temveč na druge ugotovljene nepravilnosti.

Geodetska inšpekcija IRSOP je z akcijo nadzora nad geodetskimi gospodarskimi subjekti preverjala, ali geodetska podjetja in v njih zaposleni posamezniki izpolnjujejo pogoje za opravljanje geodetske inženirske dejavnosti. Izmed 20 nadziranih subjektov pri 16 kršitve niso bile ugotovljene, štirje gospodarski subjekti pa niso izpolnjevali pogojev, ki jih predpisuje ZAID.

Dve podjetji se nista odzvali na poziv geodetske inšpekcije in hkrati tudi nista izpolnjevali pogojev za opravljanje geodetske inženirske dejavnosti, zato sta bila za vsako podjetje posebej uvedena po dva prekrškovna postopka (po ZIN in ZAID) z izrekom globe.

Dve podjetji sta kršitev odpravili še pred izdajo odločbe, zato jima je bil v prekrškovnem postopku izrečen le opomin. En geodetski gospodarski subjekt od teh dveh je spremenil ime firme, ki zdaj več ne nakazuje na opravljanje geodetske inženirske dejavnosti, prav tako je v registru AJPES izbrisal dejavnost 71.121, brez katere ni mogoče opravljati dejavnosti na področju poklicnih nalog pooblaščenih inženirjev geodezije. Drugi geodetski gospodarski subjekt pa je bil geodetski biro, ki ni izpolnjeval nekaterih dodatnih pogojev za uporabo zaščitenega naziva (biro), vendar je anomalije med prekrškovnim postopkom odpravil.

Inšpekcija za okolje in naravo je v letu 2022 v zvezi s sumom dela na črno opravila deset odstopov na FURS.

1. **Finančni učinki**

**–**

1. **Primeri dobre prakse in uspešne akcije**

Gradbena inšpekcija je tudi v letu 2022 opravila koordinirani nadzor na gradbiščih zahtevnih ali manj zahtevnih objektov, v katerem so gradbeni inšpektorji preverjali tudi, ali izvajalci pri graditvi objektov izpolnjujejo z zakonom določene pogoje za opravljanje svojega dela. Prav tako je bil nadzor opravljen s strani geodetske inšpekcije v okviru akcije nadzora nad geodetskimi podjetji.

1. ***Inšpektorat Republike Slovenije za kmetijstvo, gozdarstvo, lovstvo in ribištvo***
2. **Podatki o številu izvedenih nadzorov, izrečenih ukrepov**

IRSKLGR je glede na delovno področje sestavljen iz štirih inšpekcij: kmetijske, gozdarske, lovske in ribiške ter vinarske.

Kmetijska inšpekcija je leta 2022 na podlagi ZKme-1 opravila spomladanski nadzor pri prodajalcih sadja in zelenjave ter predelanih proizvodih, kjer so se preverjali status zaposlenih, poreklo pridelkov in izdelkov v okviru osnovne kmetijske dejavnosti, zavajanje z imenom kmetija ter dovoljenje za opravljanje dopolnilne dejavnosti v primeru predelanih proizvodov ali prodaje pridelkov in izdelkov s sosednjih kmetij. Pri samem nadzoru inšpektor preveri, ali prodajalec sme vršiti prodajo – nosilec, člani kmetije in zaposleni na kmetiji, ki so vpisani v RKG in druge osebe, ki opravljajo delo na kmetiji na način in pod pogoji, določenimi v predpisih, ki urejajo delovno pravo in pogodbena razmerja. Civilne pogodbe, na podlagi katerih se smejo prodajati kmetijski pridelki in izdelki, so naslednje:

* + podjemna pogodba,
	+ pogodba o začasnem in občasnem delu upokojencev,
	+ pogodba o zaposlitvi,
	+ študentska napotnica.

Izdanih je bilo deset ureditvenih upravnih odločb, ker kmetija za opravljanje dopolnilne dejavnosti na kmetiji ni imela dovoljenja upravne enote. V 11 primerih so bile izdane upravne odločbe, ker nosilec dopolnilne dejavnosti na kmetiji upravni enoti podatka o letnem dohodku ni sporočil v roku. V štirih primerih so bile izdane ureditvene odločbe, ker nosilec kmetijskega gospodarstva, namestnik, člani kmetije oziroma zaposleni niso bili vpisani v register kmetijskih gospodarstev.

Gozdarska inšpekcija je v letu 2022 v okviru nadzora izpolnjevanja pogojev za delo v gozdu opravila nadzor 335 subjektov. Gozdarska inšpekcija suma dela ali zaposlovanja na črno v letu 2022 ni ugotovila.

Inšpekcija za lovstvo in ribištvo kršitev zaradi specifike dela ni ugotovila.

Vinarska inšpekcija je v letu 2022 preverjala delo na črno ob nadzoru dopolnilnih dejavnosti – Turizem na kmetiji na naslovu nosilca dopolnilne dejavnosti. V času trgatve je potekal nadzor odkupa grozdja pri odkupovalcih vina, ki so praviloma večje kleti. Vzporedno je, z nadzorom po vinarskih vsebinah, potekal tudi nadzor po določbah ZPDZC-1, ko so se preverjali prisotni trgači glede statusa zaposlitve. Opravljenih je bilo več nadzorov pri pridelovalcih, ki so izvajali promet z grozdjem.

Kršitev glede dela na črno ni bilo ugotovljenih, zato posledično ni ukrepov s tega področja.

1. **Finančni učinki**

**–**

1. **Primeri dobre prakse in uspešne akcije**

V aprilu 2022 je bilo zelo uspešno sodelovanje kmetijske inšpekcije pri nadzoru gnojenja kmetijskih površin z nevarnim industrijskim odpadkom – sadro kot odpadkom iz steklarske proizvodnje na območju Koroške v sodelovanju z UVHVVR, IRSOP in GPU Celje.

Ob nadzoru porekla slovenskega sadja in zelenjave, zaposlitve na kmetiji, izdajanju računov in preprečevanju zaposlovanja in dela na črno je kmetijska inšpekcija sodelovala pri pripravi zaključnega poročila z UVHVVR, FURS, TIRS, IRSI in Uradom za meroslovje. Skupni zaključki akcije so bili medijsko predstavljeni 13. januarja 2023.

Jeseni 2022 je potekala akcija nadzora aktivnih sečišč gozdarske inšpekcije skupaj z inšpektorji IRSD, ki nadzirajo področje varnosti in zdravja pri delu. Nadzorovanih je bilo 41 izvajalcev.

Uspešno je bilo tudi sodelovanje vinarske inšpekcije s FURS in policijo pri nadzoru prevoza grozdja v času trgatve. V letu 2022 je vinarska inšpekcija s FURS in policijo sodelovala pri nadzoru ZNB/PCT-vsebin v gostinskih lokalih, predvsem v večernih urah in pri problematičnih strankah. Sodelovanje je bilo prav tako izvedeno pri spremljanju in nadzoru večjih količin uvoženega vina sumljivih uvoznikov – s strani FURS je potekal nadzor glede utaje davkov in zatajitve dela na črno.

1. ***Zdravstveni inšpektorat Republike Slovenije***
2. **Podatki o številu izvedenih nadzorov, izrečenih ukrepov**

Zdravstveni inšpektorji so v zvezi s posebnimi pogoji za opravljanje dejavnosti na področjih zdravstvene dejavnosti, zdravniške službe in zdravilstva opravili skupno 283 pregledov. Ob tem so zaradi neizpolnjevanja pogojev izdali skupno 11 odločb o prepovedi opravljanja dejavnosti.

Na področju zdravstvene dejavnosti je bilo v zvezi izpolnjevanja pogojev oziroma dovoljenj izdanih devet odločb o prepovedi opravljanja zdravstveni dejavnosti. Na področju zdravniške službe je bila izdana ena odločba o prepovedi, na področju zdravilstva pa 1 odločba o prepovedi opravljanja dejavnosti zaradi neizpolnjevanja pogojev za opravljanje zdravilstva.

Na podlagi določil ZPDZC-1 je bila izdana ena odločba o prekršku z izrekom globe.

Glede obvladovanja nalezljive bolezni covid-19 je bilo v zvezi s spoštovanjem vladnih odlokov izvedenih 2.789 pregledov.

1. **Finančni učinki**

V prekrškovnem postopku je bilo za kršitve ZPDZC-1 izrečena globa v višini 1.000 evrov.

1. **Primeri dobre prakse in uspešne akcije**

V letu 2022 je ZIRS po preklicu epidemije nalezljive bolezni covid-19 začel z rednimi nadzori na področjih iz svoje pristojnosti. V okviru pregledov se je med drugim ugotavljalo izvajanje zdravstvene dejavnosti brez ustreznega dovoljenja po določilih ZZDej oziroma se je ugotavljalo, da izvajanje zdravstvene dejavnosti ni bilo v skladu z izdanim dovoljenjem. V skladu z ZZdrS so se pri izvajalcih zdravstvene dejavnosti ugotavljale okoliščine v zvezi s predpisanimi pogoji za samostojno opravljanje zdravniške službe. Na področju zdravilstva pa so inšpektorji v skladu z ZZdrav preverjali pridobitev dovoljenja in licence za zdravilca.

1. ***Inšpektorat Republike Slovenije za šolstvo in šport***
2. **Podatki o številu izvedenih nadzorov, izrečenih ukrepov**

**V letu 2022 je IRSŠŠ v** obdobju od 1. januarja 2022 do 31. decembra 2022 vodil 26 inšpekcijskih postopkov s področja domnevnih kršitev zakonodaje s področja dela in zaposlovanja na črno na področju šolstva in športa.

Pobude v zvezi z delom na črno na področju šolstva beležijo pri samostojnih podjetnikih ali pa pravnih osebah, ki opravljajo dejavnost varovanja predšolskih otrok oziroma programe za predšolske otroke na podlagi 34. člena ZOFVI.

Delo na črno na področju športa beležijo v primerih, ko posamezni strokovni delavci v športu nimajo ustrezne izobrazbe ali ustrezne usposobljenosti, kot to določa ZŠpo.

Izrečeni so bili naslednji ukrepi:

- izdani sta bili dve odločbi o prepovedi opravljanja dejavnosti.

V letu 2022 je bilo na področju dela na črno uvedenih 18 prekrškovnih postopkov.

1. **Finančni učinki**

Globe niso bile izrečene, zaradi izrečenih opominov so stroški postopkov znašali 540 evrov.

1. **Primeri dobre prakse in uspešne akcije**

–

1. ***Inšpektorat Republike Slovenije za notranje zadeve***
2. **Podatki o številu izvedenih nadzorov, izrečenih ukrepov**

ZPDZC-1 daje pooblastila za ukrepanje tako v upravnem kot prekrškovnem smislu tudi inšpektorjem IRSNZ, in sicer za nadzorstvo nad izpolnjevanjem posebnih pogojev za opravljanje dejavnosti. Področji, v pristojnosti IRSNZ, pri katerih zaznavajo elemente dela na črno, sta predvsem področje zasebnega varovanja in detektivske dejavnosti.

IRSNZ na področju zasebnega varovanja glede dela na črno ukrepa na podlagi določb ZZasV-1, ki je specialni predpis in vsebuje istovrstne prekrške, kot jih določa ZPDZC-1, na področju detektivske dejavnosti pa na podlagi ZDD-1.

Inšpektorji IRSNZ so v letu 2022 od predvidenih 700 do 750 inšpekcijskih nadzorov opravili skupaj 1.910 inšpekcijskih nadzorov iz svoje pristojnosti, v katerih sta bila opravljena 5.002 inšpekcijska pregleda. Število izvedenih nadzorov sicer močno presega načrtovano število, saj se je večji del nadzorov nanašal na izredne nadzore po ZNB, ki pa so se prav tako izvajali v okviru nadzorov nad izvajanjem določb ZZasV-1. Pri vseh nadzorih so bili inšpektorji pozorni tudi na morebitne oblike dela in zaposlovanja na črno.

V. d. glavnega inšpektorja je v pisnem dokumentu o obveznih usmeritvah in pojasnilih k Letnemu načrtu dela inšpektorjev v letu 2022 inšpektorje posebej opozoril na ugotavljanje morebitnega dela na črno in kršitve delovnopravne zakonodaje pri izvedbah inšpekcijskih nadzorov, saj so jih inšpektorji dolžni ugotavljati in ugotovljene nepravilnosti odstopati po uradni dolžnosti drugim stvarno pristojnim organom. Pri tem ne gre zgolj za nadzorstvo nad izpolnjevanjem posebnih pogojev za opravljanje dejavnosti, temveč tudi za naključno preverjanje delovnopravnega statusa zaposlenih pri zavezancih za inšpekcijski nadzor z vpogledom v evidenco ZZZS, in sicer na vseh področjih v pristojnosti IRSNZ.

Področje zasebnega varovanja je prioritetno področje delovanja IRSNZ in glede na obseg posledično beležimo največ prijav in ugotovitev inšpektorjev, ki vsebinsko razkrivajo elemente dela na črno (varnostniki opravljajo delo brez pogodbe o zaposlitvi ali pa opravijo večje število ur, kot je to določeno s pogodbo o zaposlitvi). Zaradi navedenega to področje tudi izpostavljajo.

V letu 2022 je bilo na področju zasebnega varovanja izvedenih 1.639 inšpekcijskih nadzorov in še dodatnih 70 inšpekcijskih nadzorov prevoza denarja in drugih varnostnih pošiljk, ki hkrati vključujejo področje zasebnega varovanja in orožja, torej skupaj 1.709 nadzorov. Inšpektorji so bili skladno z usmeritvami vodstva pozorni tudi na morebitne nepravilnosti in kršitve s področja dela na črno.

V uradni evidenci pravnomočnih odločb o prekrških za leto 2022 beležijo sedem pravnomočnih odločb, ki so bile izdane zaradi ugotovljenih prekrškov po ZZasV-1 in imajo elemente dela na črno (opravljanje nalog zasebnega varovanja brez veljavne licence ali registrirane dejavnosti, neizpolnjevanje pogojev za opravljanje nalog zasebnega varovanja v skladu z zakonom, z varnostnim osebjem ni sklenjene pogodbe o zaposlitvi ipd.). Pet kršitev beležijo zaradi kršitve drugega odstavka 11. člena ZZasV-1, ki določa, da sme imetnik licence opravljati zasebno varovanje le z varnostnim osebjem, ki izpolnjuje pogoje v skladu z ZZasV-1, ter da mora biti z varnostnim osebjem sklenjeno delovno razmerje pred opravljanjem zasebnega varovanja. Dve kršitvi se navezujeta na prvi odstavek 3. člena ZZasV-1, ki določa, da lahko zasebno varovanje opravlja, ga ponuja ali o njem svetuje v okviru svoje usposobljenosti kot pridobitne dejavnosti za naročnike na podlagi pogodbenega odnosa gospodarska družba ali samostojni podjetnik posameznik, ki ima registrirano dejavnost, ima veljavno licenco in izpolnjuje pogoje za opravljanje zasebnega varovanja v skladu z ZZasV-1.

Zaradi zaznave elementov dela na črno je bila v enem primeru zadeva odstopljena v nadaljnjo obravnavo pristojnemu organu.

1. **Finančni učinki**

S podatkom ne razpolagajo.

**c) Primeri dobre prakse in uspešne akcije**

Primer dobre prakse so koordinirane akcije in izvedeni skupni nadzori, ki so jih v poročevalnem obdobju opravili z IRSD, TIRS, FURS in požarno inšpekcijo predvsem na področju zasebnega varovanja, kjer IRSNZ prejema največ prijav, povezanih s kršitvami pravic iz delovnega razmerja. Izvedenih pa je bilo tudi več skupnih nadzorov s policijo.

***POLICIJA***

1. **Podatki o številu izvedenih nadzorov in izrečenih ukrepih**

V letu 2022 je policija opravila 565 poostrenih nadzorov, ki so bili ciljno usmerjeni k ugotavljanju prekrškov nedovoljenega prebivanja tujcev, v katerih so se ugotavljali tudi elementi morebitnega zaposlovanja in dela na črno. V poostrenih nadzorih so policijske enote sodelovale predvsem z delavci FURS in IRSD.

V letu 2022 je policija zaradi ugotovljenih kršitev po ZPDZC-1 podala 322 predlogov drugim prekrškovnim organom.

1. **Finančni učinki**

**–**

1. **Primeri dobre prakse in uspešne akcije**

Pri izvajanju poostrenih nadzorov poskušajo v največji možni meri k sodelovanju povabiti mobilne oddelke FURS ali inšpektorje z IRSD, tako da se ti takoj vključijo v obravnavo kršitev njihovega delovnega področja, medtem ko policisti obravnavajo prekrške po drugih predpisih. Ugotavlja se, da s skupnimi nadzori zagotovimo celovito in strokovnejšo izvedbo postopka.

V primeru zaznanih kršitev z drugih delovnih področij in potrebe po takojšnji obravnavi uporabljajo takojšnje obveščanje pristojnih organov (FURS ali IRSD), zaradi česar ni potrebe po formalnem obveščanju in izdajanju predlogov drugemu prekrškovnemu organu. S takojšnjo vključitvijo pristojnega organa v postopek se zagotovi, da je postopek optimalno izveden, saj je pogosto težava dostopnost/begosumnost tujcev.

V letu 2021 je policija ustanovila delovni skupini za delo s tujci na Policijski upravi Kranj in Policijski upravi Ljubljana, s 1. junijem 2022 pa še delovno skupino za delo s tujci na PU Murska Sobota. Zaradi vrste izvajanja nalog in omejenih pooblastil ter z namenom učinkovitosti postopka je delo skupin usmerjeno v okrepljeno sodelovanje z drugimi organi in službami, predvsem inšpekcijskimi službami MDDSZ in MF. V letu 2022 je bilo delo delovnih skupin dvakrat predstavljeno na posvetu, ki so se ga udeležili predstavniki FURS, ZRSZ, IRSD, DM MNZ, ZZZS in MDDSZ. Delovne skupine so v dosedanjem delu izrazile odlično sodelovanje na področju preprečevanja in zaposlovanja na črno predvsem z mobilnimi oddelki FURS.

# UGOTOVLJENE TEŽAVE IN PREDLOGI REŠITEV

***TRŽNI INŠPEKTORAT REPUBLIKE SLOVENIJE***

TIRS ne zaznava večjih težav pri nadzorovanju področja dela na črno.

TIRS sicer v okviru Inšpekcijskega sveta aktivno sodeluje na področju sprememb zakonodaje, ki ureja inšpekcijski in prekrškovni postopek.

***INŠPEKTORAT REPUBLIKE SLOVENIJE ZA DELO***

Inšpektorji se še vedno soočajo s številnimi zavezanci, ki se izogibajo inšpekcijskemu nadzoru, v postopkih pa jih pogosto zastopajo odvetniki. Še vedno se srečujejo s problematiko vročanja pravnim osebam, ki dejansko ne poslujejo na registriranih sedežih in nimajo urejenih hišnih predalčnikov. Pogosto na težave naletijo pri pridobivanju dokumentacije, tudi v postopkih zoper tuje delodajalce. Posamezne pojavne oblike kršitev nemalokrat preraščajo v uveljavljene modele poslovnega poslovanja, ki se v postopku inšpekcijskega nadzora izredno težko dokazujejo. Pri presojah odločitev inšpektorjev so priča visokim dokaznim standardom. Inšpektorji in tudi drugi zaposleni se pri svojem delu pogosto soočajo s prevelikimi pričakovanji vlagateljev glede razreševanja njihovih težav na eni strani in z nezadovoljstvom oziroma odporom delodajalcev, pri katerih opravljajo nadzor na drugi strani. Negativnost njihovih odzivov se je v letu 2022 stopnjevala do te mere, da so morali za zaščito inšpektorjev vložiti tudi kazenske ovadbe zaradi utemeljenega suma storitve kaznivega dejanja preprečitve uradnega dejanja ali maščevanja uradni osebi. IRSD sicer uslužbencem zagotavlja tudi usposabljanja s tega področja, jim zagotavlja podporo in pomoč pri odzivanju na ravnanja strank, kadar pa tudi s temi veščinami uslužbencem ne uspe preprečiti groženj in nasilnega vedenja, IRSD posega po ostrejših ukrepih.

Daljši potrebni čas za izvedbo nadzora glede na število zaposlenih inšpektorjev in spremenjene prednostne naloge IRSD v zadnjih dveh letih so privedle do tega, da odprtih zadev ni bilo mogoče obravnavati in zaključiti v razumnih rokih. V ta namen je bilo opravljenih več aktivnosti za optimalno uporabo zakonskih možnosti za učinkovitejše delo inšpektorjev, polno izvajanje vseh pooblastil, boljšo organiziranost in obravnavo prijav. IRSD si prizadeva za čim več neposrednih izmenjav podatkov z drugimi pristojnimi organi ter na splošno stremi k intenzivnejšemu sodelovanju med le-temi tudi na področju mednarodnega sodelovanja. Z vidika pravne varnosti prijaviteljev je izrednega pomena, da se lahko inšpektorji na prijave odzovejo pravočasno in učinkovito, prav tako je pomembno, da bi lahko IRSD na vseh svojih delovnih področjih načrtoval delo tudi preventivno in z namenom celovitejšega pregleda zakonitosti poslovanja delodajalcev. Poleg dodatnih pristojnosti, ki jim jih nalagajo predpisi, se tudi obseg administrativnih opravil žal ne zmanjšuje, saj različni organi in institucije pričakujejo poročanja o delu. Vse več poročanja in dodatnih obveznosti na področju nadzora izhaja tudi iz vključenosti Republike Slovenije v EU.

Inšpekcijski nadzori od inšpektorja poleg poglobljenega znanja zahtevajo tudi konkretne izkušnje s posameznega področja. IRSD pogosto opozarja, da pristojnosti nadzornih organov niso jasno določene. Njihovo delovno področje se pogosto prepleta s področji dela drugih organov, zato pogosto opozarjajo na jasno razmejitev pristojnosti in poudarjajo zahtevo, da so nadzorni organi vključeni v pripravo predlogov sprememb zakonodaje.

Izražena problematika se nanaša na celotno področje izvajanja nadzora in ne zgolj na področje zaposlovanja in dela na črno.

***NADZORNI ORGANI S PODROČJA PROMETA, KMETIJSTVA IN OKOLJA, GOZDARSTVA, ENERGETIKE IN PROSTORA, ZDRAVJA, ŠOLSTVA IN ŠPORTA TER NOTRANJIH ZADEV***

1. ***Inšpektorat Republike Slovenije za infrastrukturo***

Težave, s katerimi se sooča nadzorni organ IRSI, so ostale enake in se nanašajo predvsem na težavno dokazovanje opravljanja dela na črno pri prevozu potnikov, ki se opravljajo z vozili kategorije M1 (osebna vozila), tako v inšpekcijskih kot prekrškovnih postopkih. Ker gre v primeru prevozov za dinamično dejavnost in v teh primerih skorajda ni možnosti pridobitve listinskih dokazil, je pogosto treba izvesti več nadzornih dejanj, da se izvajanje dela na črno dokaže vsaj z veliko verjetnostjo. Postopki zahtevajo veliko angažmaja inšpektorjev za cestni promet v različnih krajevnih in časovnih okoliščinah, a kljub temu v nekaterih primerih ni mogoče dokazati podanih sumov opravljanja dela na črno.

1. ***Inšpektorat Republike Slovenije za okolje in prostor***

Pristojnosti in obseg dela inšpektorjev se na vseh področjih iz leta v leto povečujejo. Povečujejo se pristojnosti dela tako z materialnimi kot splošnimi predpisi, ne pa tudi število kadrov in materialni pogoji dela. Kljub uveljavitvi GZ-1, ki je v finančnih posledicah predvideval zaposlitev 25 novih gradbenih inšpektorjev, do realizacije tega še ni prišlo. Vse to vpliva na možnosti izpolnjevanja vseh obveznosti pri delu gradbenih inšpektorjev, zato ocenjujejo, da brez kadrovske okrepitve ne bo mogoče zagotavljati učinkovitega nadzora na vseh področjih dela, tudi nadzora nad preprečevanjem dela in zaposlovanja na črno.

1. ***Inšpektorat Republike Slovenije za šolstvo in šport***

Tako kot v preteklem poročevalskem obdobju zaznavajo nove oblike združevanja šoloobveznih otrok, ki se šolajo na domu. Pristojno ministrstvo je s tematiko seznanjeno, ne morejo pa tovrstne oblike združevanja šteti med oblike dela na črno na področju šolstva.

Prav tako v preteklosti zaznana težava v določbah zakonodaje, ki določa vpis v razvid izvajalcev na podlagi ZOFVI pri vpisu organizacijskih enot, še nima epiloga. Nevpis enot v razvid ne obravnavamo več kot opravljanje dela na črno, zaznana pa je potreba po dopolnitvi zakonodaje, s čimer je bilo pristojno ministrstvo že seznanjeno.

1. ***Inšpektorat Republike Slovenije za notranje zadeve***

V letu 2022 niso zaznali posebnih težav. Čeprav je bilo v zadnjih dveh letih izvedenih več inšpekcijskih nadzorov, kot jih je bilo načrtovanih, število pravnomočnih odločb o prekrških, ki so imeli elemente dela na črno, iz leta v leto upada (v letu 2020 – 29 odločb, 2021 – 17 odločb, 2022 – 7 odločb).

Zavedajo se pomembnosti nadzora področja zasebnega varovanja. Še naprej bodo vso pozornost usmerjali v nadzor varnostnega osebja, ki mora biti popolnoma strokovno usposobljeno skladno s področno zakonodajo ter urejenim delovnopravnim statusom. Varnostno osebje pri opravljanju svoje dejavnosti lahko namreč občutno posega v človekove pravice in svoboščine državljanov.

1. ***Ministrstvo za notranje zadeve***

Kot že navedeno se v praksi pojavlja problematika izvajanja detektivskih storitev, navedenih v 26. členu ZDD-1, s strani pravnih in fizičnih oseb, ki ne izpolnjujejo pogojev, predpisanih v omenjenem zakonu. Glede izvajanja detektivskih storitev s strani pravnih oseb se v praksi tudi ugotavlja, da pravne osebe opravičujejo izvajanje le-teh z argumentom, da pri opravljanju nalog iz 26. člena ne uporabljajo upravičenj iz 27. člena ZDD-1. Z zavedanjem, da se detektivska dejavnost lahko opravlja le na predpisani pravni podlagi in na način, kot ga določa zakon, saj opravljanje tovrstnega dela lahko pomeni tudi poseg v ustavno varovane človekove pravice in svoboščine, naj se predlagajo spremenjeni in dopolnjeni pogoji, ki jih morajo izpolnjevati fizične in pravne osebe za opravljanje detektivske dejavnosti. Tudi na ta način se krepi načelo zakonitosti na področju detektivske dejavnosti, ki je regulirana gospodarska dejavnost, podrejena zakonom in drugim predpisom, s čimer se stremi k odpravi primerov izvajanja detektivske dejavnosti subjektom, ki za izvajanje le-te ne izpolnjujejo pogojev. S celovito ureditvijo pravnih podlag za opravljanje detektivske dejavnosti, s predlogom prenove pogojev za opravljanje detektivske dejavnosti ter predhodne obveznosti vpisa fizičnih in pravnih oseb v evidenco detektivov oziroma evidenco detektivskih družb (s čimer se zasleduje tudi cilj odprave opravljanja detektivske dejavnosti oseb, ki zanjo ne izpolnjujejo pogojev), naj se s predlogom zakona določi širitev možnosti inšpekcijskega nadzora, in sicer s preverjanjem izpolnjevanja (vseh z zakonom določenih) pogojev za opravljanje detektivske dejavnosti in za vpis v evidenco detektivov ter evidenco detektivskih družb, predvsem pa naj se inšpektorjem podeli pooblastilo za opravljanje nadzora nad fizičnimi in pravnimi osebami, ki izvajajo detektivsko dejavnost brez predhodnega vpisa v evidenco detektivov oziroma evidenco detektivskih družb, s čimer se bo še učinkoviteje preprečevalo nezakonito opravljanje detektivske dejavnosti oziroma morebitne oblike dela na črno. V zvezi s tem naj se s predlogom zakona implementira tudi priporočilo Komisije Vlade Republike Slovenije za odkrivanje in preprečevanje dela in zaposlovanja na črno, ki izhaja iz Poročila o dejavnostih in učinkih preprečevanja dela in zaposlovanja na črno za leto 2021 (Ljubljana, julij 2022), in sicer da se izvede normativna prilagoditev pooblastil inšpekcijskega nadzora na način, da se poenostavi oziroma olajša dokazovanje dela na črno.

***POLICIJA***

Pri nadzoru so policisti pogosto omejeni zaradi omejenih pooblastil predvsem na področju vstopa v zasebne, poslovne in proizvodne prostore, v katerih se opravlja dejavnost, ter na zasebna zemljišča, kjer se izvajajo gradbena dela. V teh primerih so odvisni od inšpekcijskih služb in uslužbencev mobilnih oddelkov FURS. Zaradi omejitve vstopa sta policiji onemogočena hitro odzivanje na zaznana stanja in uspešno ugotavljanje prekrškov.

# KADROVSKE IN MATERIALNE RAZMERE ZA DELO

***FINANČNA UPRAVA REPUBLIKE SLOVENIJE***

Kadrovski, materialni in drugi pogoji za delo se v primerjavi s preteklim letom niso bistveno spremenili. Izvajanje nalog in pooblastil po ZPDZC-1 in ZFU bo FURS zagotavljal z razporeditvijo razpoložljivih kadrov, ustrezno organizacijo in iskanjem rešitev, ki bodo izvajalce nadzorov administrativno čim manj obremenjevale in hkrati zagotavljale pravilnost in učinkovitost vodenih postopkov nadzora ter pravilnost in popolnost ugotavljanja dejanskega stanja v postopkih. FURS ima s tem namenom ustanovljeno tudi delovno skupino za nadzor na področju dela in zaposlovanja na črno.

Nadzore bodo opravljali uslužbenci mobilnih oddelkov in inšpektorji. Materialni pogoji – v smislu opremljenosti nadzornikov, delovnih pripomočkov in IT-podpore ­– so ustrezni.

***TRŽNI INŠPEKTORAT REPUBLIKE SLOVENIJE***

Kadrovski in materialni pogoji za delo se v primerjavi s preteklim letom niso bistveno spremenili. Glede na število predpisov, za nadzor nad katerimi je pristojen TIRS in ki se jim vsako leto doda še kakšen, je vedno dobrodošel dodaten inšpektor.

Glede materialnih pogojev so imeli v letu 2022 tržni inšpektorji na voljo ustrezno računalniško opremo, prav tako so na voljo vozila, tam, kjer je to mogoče tudi druge oblike prevoza (npr. Urbana). Inšpektorjem je zagotovljena tudi ustrezna zaščitna oprema za delo na terenu, iz razloga zmanjšanja stikov med zaposlenimi pa je bilo organizirano tudi delo od doma, tako da prihaja do čim manj nepotrebnih stikov med sodelavci tudi z namenom zmanjšanja prenosa raznih okužb.

***INŠPEKTORAT REPUBLIKE SLOVENIJE ZA DELO***

Na zadnji dan leta 2022 je bilo v IRSD poleg v. d. glavnega inšpektorja zaposlenih 92 inšpektorjev, od tega 33 inšpektorjev na področju nadzora varnosti in zdravja pri delu, 54 inšpektorjev na področju nadzora delovnih razmerij in pet inšpektorjev na področju socialnih zadev.

Kadrovska okrepitev IRSD bi dolgoročno vsekakor prispevala k še večji učinkovitosti IRSD (možnost hitrejšega in bolj ciljanega odzivanja, zmanjšanje preobremenjenosti inšpektorjev, pomladitev kolektiva) in verjamejo, da tudi k dvigu ravni spoštovanja zakonodaje med delodajalci. Skrb za ustrezno kadrovsko zasedenost IRSD je pomembna tudi zato, ker je za oblikovanje dobrega inšpektorja potrebnih nekaj let. Ob tem spominjajo, da dodatno število inšpektorjev zahteva tudi ustrezno dodatno administrativno podporo.

Konec leta 2022 je Vlada Republike Slovenije sprejela skupni kadrovski načrt organov državne uprave za leti 2023 in 2024, v okviru katerega je predvidenih tudi 20 dodatnih zaposlitev za IRSD. To bo pomembno prispevalo k uspešnosti njihovega dela, bo pa hkrati poseben izziv pridobiti v svoje vrste takšen obseg novih uslužbencev, saj so se že zdaj soočali z omejenim naborom kandidatov. Zato si bodo prizadevali tudi za ustrezno plačno politiko oziroma finančno nagrajevanje uslužbencev.

***NADZORNI ORGANI S PODROČJA PROMETA, KMETIJSTVA IN OKOLJA, GOZDARSTVA, ENERGETIKE IN PROSTORA, ZDRAVJA, ŠOLSTVA IN ŠPORTA TER NOTRANJIH ZADEV***

1. ***Inšpektorat Republike Slovenije za infrastrukturo***

Omejitev glede izvajanja tovrstnih nadzorov že vrsto let Inšpekciji za cestni promet IRSI predstavlja relativno skromna kadrovska zasedenost inšpekcije, upoštevajoč širok obseg področij in zakonodaje, za nadzor katere je inšpekcija pristojna. Inšpekcija za cestni promet izvaja pristojnost na področju naslednjih zakonov: ZPCP-2, ZDCOPMD, ZMV-1, ZVoz-1, ZPNB, ZPDZC-1, ZPrCP, ZTSPUS-1. Za izvajanje nadzorov na sedežu podjetij in terenu je bilo v letu 2022 v inšpekciji zaposlenih 25 inšpektorjev, od tega se je ena inšpektorica v inšpekciji zaposlila konec leta 2022, vključno z direktorjem inšpekcije.

Na določenih področjih je Inšpekcija za cestni promet dolžna izvesti s strani EU določen obseg nadzorov (nadzor delovnih dni voznikov na sedežu podjetij po določilih ZDCOPMD, vezano na Direktivo ES 22/2006), hkrati pa biti prisotna v vseh segmentih področnega nadzora, ki so zelo raznoliki. Področna specializacija, ki bi bila zaradi obsega zakonodaje dobrodošla, je v obstoječi kadrovski zasedenosti in teritorialni razpršenosti težje izvedljiva. Narašča tudi obseg spremljajočih dejavnosti (administracija, analitika, sodelovanja z drugimi organi itd.), s čimer se dodatno omejuje možnost organiziranja in zagotavljanja kontinuiranega in učinkovitega preventivnega nadzora na vseh področjih pristojnosti.

Sicer pa so materialni pogoji, ki jih zagotavlja IRSI v smislu opremljenosti inšpektorjev, delovnih pripomočkov in IT-podpore, dobri in ustrezni.

1. ***Inšpektorat Republike Slovenije za okolje in prostor***

Na IRSOP je bilo na dan 31. decembra 2022 zaposlenih 192 javnih uslužbencev, in sicer 136 inšpektorjev (všteti v. d. glavne inšpektorice in namestnica glavnega inšpektorja) ter 57 ostalih javnih uslužbencev.

Iz navedenih številk je razvidno, da je nemogoče voditi vse inšpekcijske postopke na področju dela inšpekcije hkrati in v zakonsko predpisanih rokih kot tudi, da je fizično nemogoče zagotoviti sprotno obravnavo vseh prijav, ki jih inšpektorat prejme za področje dela posamezne inšpekcije. Materialni in drugi pogoji za delo pa so relativno dobri oziroma v okviru razpoložljivih finančnih sredstev.

1. ***Inšpektorat Republike Slovenije za kmetijstvo, gozdarstvo, lovstvo in ribištvo***

V okviru razpoložljivih kadrovskih resursov se v koordinaciji s FURS, TIRS, IRSD oziroma GPU na letni ravni naredi določeno število pregledov v okviru svojih pristojnosti. Na podlagi letnega plana in sprotnega usklajevanja se organizirajo skupni nadzori s FURS in policijo.

1. ***Inšpektorat Republike Slovenije za šolstvo in šport***

S ciljem opravljanja nalog zunanjega evalvatorja na reprezentativnem vzorcu na vseh segmentih vzgoje in izobraževanja, tudi ob ugotavljanju udejanja zakonskih norm dela na črno, bi bilo treba povečati število rednih nadzorov. Ob takšnem številu inšpektorjev in izvedenih izrednih nadzorih navedeno ni mogoče. Z vidika pogojev za delo poudarjajo, da je zaradi zelo kompleksne zakonodaje, razvejanih področij nadzora, vse zahtevnejših inšpekcijskih postopkov, kar zahteva od inšpektorjev posebna strokovna znanja, in zaradi specifike dela treba okrepiti število inšpektorjev in drugih upravnih delavcev (svetovalcev).

1. ***Inšpektorat Republike Slovenije za notranje zadeve***

Materialni pogoji v smislu opremljenosti s tehničnimi delovnimi sredstvi so dobri. Organ ima dovolj službenih vozil, s tem da se vozni park sproti obnavlja, kar je zelo pomembno, saj je IRSNZ sedežni organ, ki svoja pooblastila izvaja po celotni državi. IRSNZ se že nekaj let zapored srečuje s kadrovsko podhranjenostjo predvsem na področju administracije, kar ovira tekoče poslovanje. V letu 2022 je organ spremenil organizacijsko strukturo s spremembo sistemizacije in s tem vsaj teoretično uredil pogoje in izhodišče za kakovostnejše delo in razvoj inšpektorata, vendar bodo učinki vidni šele z realizacijo načrtovanih zaposlitev.

V letu 2021 je bil IRSNZ preseljen na drugo lokacijo, in sicer v delovne prostore, ki ne sledijo osnovnim predpisanim standardom z vidika varnosti in zdravja pri delu, kar je bilo ugotovljeno tudi v inšpekcijskem nadzoru, izvedenem s strani IRSD.

Kadrovska podhranjenost in neustrezno delovno okolje vplivata tako za zaposlene kot na izvajanje osnovnih delovnih procesov IRSNZ, hromita izvrševanje osnovnega poslanstva in predstavljata večji dejavnik tveganja.

***POLICIJA***

Policija delo na navedenem področju izvaja v okviru svojega rednega dela. Pri tem se poudarja, da se policija v zadnjih letih posveča povečani problematiki in s tem obsegu nalog na področju nedovoljenih migracij. Slednje je vplivalo tudi na omejen obseg časa, posvečenega izvajanju ostalih rednih policijskih nalog.

# PREDVIDENI UKREPI ZA PREPREČEVANJE DELA IN ZAPOSLOVANJA NA ČRNO V LETU 2023

***FINANČNA UPRAVA REPUBLIKE SLOVENIJE***

FURS si prizadeva zagotavljati kakovostno in sprotno vsestransko informiranje zavezancev, strokovne in druge javnosti. Javnost se obvešča prek različnih kanalov, večinoma z objavami vsebin na spletnih straneh in prek medijev, tudi družbenih. Na spletnih straneh FURS in družbenih medijih se sledi cilju, da so informacije objavljene sproti, sistematično in pregledno. Na ta način so zavezanci hitreje obveščeni, bolje informirani, posledično pa lažje izpolnjujejo svoje davčne in ostale obveznosti in uveljavljajo pravice.

FURS bo nadaljeval s sodelovanjem z drugimi inšpektorati, strokovnimi združenji ter splošno in zainteresirano strokovno javnostjo.

Tudi v letu 2023 bodo aktivnosti FURS namenjene preprečevanju dela iz zaposlovanja na črno. Za leto 2023 je FURS v letnem načrtu finančnega nadzora načrtovala 5.775 nadzorov po ZPDZC-1.

V letu 2023 bo FURS nadaljevala s centralnim in enovitim orodjem za podporo analizi tveganja. Nadzore in postopke prilagajajo novim okoliščinam, saj s klasičnimi oblikami nadzora ni več mogoče zagotoviti tako učinkovitega boja proti delu in zaposlovanju na črno, kot bi si ga želeli. Na ta način bodo tudi vnaprej določali različne metode, in sicer z namenom učinkovitejše prepoznave kršitev tako na področju dela kot zaposlovanja na črno, na podlagi katerih se bodo centralno oblikovali izbori za nadzor, saj so se takšni izbori v obdobju zadnjih let izkazali kot učinkovitejši nadzori. V okviru ciljno usmerjenih nadzorov dela in zaposlovanja na črno bo pozornost namenjena področjem in dejavnostim, ki so na podlagi informacij iz okolja in lastne analize opredeljena kot tvegana.

Pri nadzorih dela in zaposlovanja na črno FURS uporablja tudi ukrep prepovedi opravljanja dejavnosti in zapečatenja poslovnih prostorov na podlagi 37. člena ZFU, in sicer v primerih, ko je to nujno potrebno zaradi dokazovanja, zavarovanja dokazov in preprečitev nadaljnjih kršitev. Namen ukrepa je dosežen, ko zavezanec preneha s kršitvijo na način, da odpravi nepravilnosti, ki so mu naložene v odločbi.

V okviru ciljno usmerjenih nadzorov na področju nadzora dela in zaposlovanja na črno se bodo izvajale koordinirane akcije z ostalimi inšpekcijskimi službami, in to na podlagi pobud in plana Inšpekcijskega sveta, regijske koordinacije in medsebojnih dogovorov z drugimi inšpekcijskimi organi.

***TRŽNI INŠPEKTORAT REPUBLIKE SLOVENIJE***

TIRS je za leto 2023 predvidel enak način dela kot v preteklem letu, torej preverjanje ustreznosti registracije oziroma vpisa v ustanovitveni akt pri vseh subjektih nadzora, preverjanje dovoljenj za opravljanje dejavnosti pa na področjih, ki jih nadzira tudi sicer – predvsem na področju obrti.

Prav tako so predvidene akcije skupnega nadzora z drugimi inšpektorati na področjih, kjer je to potrebno glede na aktualnost problematike in trenutno stanje na trgu.

V luči preprečevanja sive ekonomije se bo v sodelovanju s FURS še naprej intenzivno preverjalo izdajanje računov na podlagi ZDavPR.

Prav tako si bo TIRS prizadeval za čim bolj vsestransko informiranje javnosti, predvsem zavezancev, o njihovih zakonskih obveznostih, in sicer z objavami na spletni strani kot tudi sodelovanjem na različnih dogodkih stanovskih združenj ter na druge razpoložljive načine.

***INŠPEKTORAT REPUBLIKE SLOVENIJE ZA DELO***

IRSD bo na podlagi sklepov Inšpekcijskega sveta, regijske koordinacije in medsebojnih dogovorov izvajal različne skupne akcije z drugimi inšpekcijskimi organi in se v skladu z možnostmi odzival drugim povabilom k sodelovanju, ki jih bo prejel med letom, pri tem pa ne bo šlo zgolj za področje preprečevanja dela in zaposlovanja na črno.

Povezovanje institucij z različnih delovnih področij bo še naprej ena osrednjih nalog tako v smislu preventivnega kot tudi represivnega delovanja. Še naprej si bodo prizadevali tudi za poglobljeno sodelovanje s sindikalnimi oziroma strokovnimi združenji delavcev in delodajalcev, z nevladnimi organizacijami ter drugimi deležniki, s katerimi se srečujejo in povezujejo pri svojem delu, saj ugotavljajo, da je tako sodelovanje v vsestransko korist.

***NADZORNI ORGANI S PODROČJA PROMETA, KMETIJSTVA IN OKOLJA, GOZDARSTVA, ENERGETIKE IN PROSTORA, ZDRAVJA, ŠOLSTVA IN ŠPORTA TER NOTRANJIH ZADEV***

1. ***Inšpektorat Republike Slovenije za infrastrukturo***

V povezavi s področjem preprečevanja dela na črno bo IRSI kot doslej nadaljeval z aktivnostmi, usmerjenimi predvsem v nadzore s področja prevozov potnikov, zlasti v prvem polletju 2022, in blaga. Posebna pozornost bo še nadalje posvečena prevozu potnikov v oblikah prevoza, ki se izvajajo z osebnimi vozili (nadzor dejavnosti avtotaksi prevozov in druge oblike prevoza potnikov).

1. ***Inšpektorat Republike Slovenije za okolje in prostor***

Inšpektorat bo tudi v letu 2023 izvedel različne usmerjene akcije na področjih, kjer so bile v preteklem obdobju ugotovljene večje nepravilnosti, na področjih, kjer sprememba posamezne področne zakonodaje na novo določa nadzor, in na področjih, kjer je izkazan širši javni interes. Glede na področje nadzora se bo inšpektorat aktivno vključeval v skupne akcije različnih inšpektoratov Republike Slovenije in koordinirane akcije, ki jih bo organiziral inšpekcijski svet ter s tem nadaljeval z že vzpostavljeno prakso.

Z namenom, da bo tudi v letu 2023 nadzor nad izvajanjem predpisov čim bolj učinkovit ter ciljno usmerjen glede na prioritete dela, je oblikovan načrt dela gradbene, geodetske in stanovanjske inšpekcije v letu 2023, ki je rezultat načrtnega in sistematičnega dela v preteklih letih. Kljub omejenemu številu inšpektorjev in drugih javnih uslužbencev je predstavljeni načrt zasnovan na način, da bo inšpekcijski nadzor v največji meri učinkovit in bo z izvajanjem zagotovil največji učinek nad nadzorovanimi področji.

Planirane aktivnosti in ukrepe v zvezi s preprečevanjem dela in zaposlovanja na črno bodo na gradbeni inšpekciji tudi v letu 2023 usmerjali v akcije nadzora nad aktivnimi gradbišči z nadzorom nad delom udeležencev pri graditvi objektov, če ti izpolnjujejo osnovne pogoje za opravljanje dela, ter nadzora nad prijavo začetka gradnje. Tudi Geodetska inšpekcija Inšpektorata za okolje in prostor bo z akcijo nadzora nad geodetskimi gospodarskimi subjekti preverjala, ali geodetska podjetja in v njih zaposleni posamezniki izpolnjujejo pogoje za opravljanje geodetske inženirske dejavnosti.

V letu 2023 bosta gradbena inšpekcija in Inšpekcija za okolje in naravo sodelovali v koordiniranih skupnih akcijah nadzora z ostalimi nadzornimi organi in v primeru suma kršitev ZPDZC nepravilnosti sporočili pristojnim inšpektorjem in drugim organom nadzora. Inšpekcija za okolje in naravo bo pri izvajanju inšpekcijskega nadzora, posebej na področju ravnanja z odpadki, dala poudarek pri odkrivanju novih zavezancev, ki bi lahko delali oziroma zaposlovali na črno.

1. ***Zdravstveni inšpektorat Republike Slovenije***

ZIRS bo še naprej deloval kot nadzorni organ na področju preprečevanja dela na črno v okviru področne zakonodaje iz svoje stvarne pristojnosti. Predvsem bo preverjal spoštovanje posebnih pogojev, ki jih morajo izpolnjevati naši zavezanci.

1. ***Inšpektorat Republike Slovenije za šolstvo in šport***

Strateške usmeritve in prioritete dela IRSŠŠ za leto 2023 sledijo varovanju javnega interesa, v primeru seznanitve bodo ustrezno izvedeni izredni inšpekcijski postopki, še posebej z namenom odkrivanja nelegalnih oblik varovanja otrok.

1. ***Inšpektorat Republike Slovenije za notranje zadeve***

Izvedeni bodo skupni nadzori z drugimi inšpekcijskimi organi in policijo na vseh področjih v pristojnosti IRSNZ s poudarkom na področjih, kjer IRSNZ prejema največ prijav, povezanih s kršitvami pravic iz delovnega razmerja. K nadzorom se bo pristopilo celostno z namenom, da se vsestransko preveri poslovanje družbe, vključno s pridobitvijo seznamov zaposlenih, njihovo usposobljenostjo in vodenjem v evidenci ZZZS.

1. ***Inšpektorat Republike Slovenije za kmetijstvo, gozdarstvo, lovstvo in ribištvo***

Kmetijska inšpekcija bo v letu 2023 v sklopu nadzora prodaje kmetijskih pridelkov in izdelkov na prodajnih mestih še naprej izvajala tudi nadzor dela na črno v sodelovanju z UVHVVR, TIRS ter FURS. Predlagala bo ponovno sodelovanje s policijo pri nadzoru nelegalnih posegov na kmetijskih zemljiščih (motokros steze, strelišča, nelegalni avtoodpadi itd.) v okviru regijskih koordinacij inšpekcij ter na podlagi dogovora na inšpekcijskem svetu.

Gozdarska inšpekcija bo v letu 2023 izvajala nadzor izpolnjevanja pogojev za delo v gozdu in v primeru suma kršitev ZPDZC-1 nepravilnosti sporočila pristojnim organom nadzora. Tudi v letu 2023 bo gozdarska inšpekcija pri nadzoru izvajalcev del v gozdovih sodelovala s FURS, IRSD in policijo.

Vinarska inšpekcija bo v letu 2023 nadzirala dejavnost na turističnih kmetijah v času obratovanja, ko je večja verjetnost dela na črno v kuhinji ali pri strežbi. V času obsežnih sezonskih vinogradniških del pri večjih pridelovalcih grozdja in vina bo v primeru ugotovljenih nepravilnosti glede dela na črno primer odstopila pristojnim organom.

***POLICIJA***

V letu 2021 je policija na Policijski upravi Ljubljana in Policijski upravi Kranj začela s pilotnim projektom delovanja posebnih delovnih skupin za delo s tujci, katerih ena od prioritetnih nalog je bil tudi nadzor nad zakonitostjo prebivanja tujcev oziroma ugotavljanje kršitev s področja zaposlovanja in dela. V skladu z dobrimi rezultati dela obeh skupin je policija v letu 2022 ustanovila delovno skupino za delo s tujci še na Policijski upravi Murska Sobota. Glede na spremenjeno strategijo dela slovenske policije ob vstopu Republike Hrvaške v »schengen« bo imela policija na vsaki PPIU posamezne PU skupino za obravnavo tujcev, katerih ena od prioritetnih nalog bo tudi nadzor nad zakonitostjo prebivanja tujcev oziroma ugotavljanje kršitev s področja zaposlovanja in dela.

# DRUGI PODATKI

***PODATKI V ZVEZI Z OSEBNIM DOPOLNILNIM DELOM***

ZPDZC-1 je bil sprejet konec aprila 2014, uporabljati pa se je začel 18. avgusta 2014, razen določil, ki se nanašajo na novo ureditev osebnega dopolnilnega dela. Ta se uporabljajo od 1. januarja 2015 naprej. Osebe, ki so imele priglašeno osebno dopolnilno delo na dan 31. decembra 2014, so lahko opravljale osebno dopolnilno delo po stari ureditvi do 30. junija 2015. Vrednotnice so morali vsi kupiti do 30. junija 2015.

1. Kupljene vrednotnice po letih:

|  |  |  |  |
| --- | --- | --- | --- |
| 2022 | 2021 | 2020 | 2019 |
| 14.669 | 14.990 | 15.730 | 20.733 |

Iz tabele je razvidno, da je bilo v obdobju od 1. januarja 2022 do 31. decembra 2022 kupljenih **14.669** vrednotnic (v letu 2019 je bilo kupljenih 20.733, v letu 2020 15.730, v letu 2021 pa 14.990). Število kupljenih vrednotnic v letu 2022 je bilo glede na predhodno leto manjše za 2,24 %, glede na leto 2019 pa za 29,25 %. Bistveno zmanjšanje nakupa vrednotnic za osebno dopolnilno delo je posledica pandemije covida-19, saj se je hkrati zmanjšalo tudi število aktivnih izvajalcev osebnega dopolnilnega dela v času pandemije.

1. V letu 2022 je 3.180 naročnikov kupilo vrednotnico za ODD.

Starostna struktura naročnikov, ki so v letu 2021 kupili vrednotnico:

|  |  |
| --- | --- |
| Vlagatelji: starost – po letih | Število DZ |
| do 20 | 29 |
| 21 do 30 | 364 |
| 31 do 40 | 702 |
| 41 do 50 | 553 |
| 51 do 60 | 644 |
| 61 do 70 | 570 |
| 71 do 80 | 251 |
| nad 80 let | 67 |
| skupaj | 3.180 |

1. Izvajalcev, ki so v letu 2022 opravljali ODD, je bilo **3.156** glede na kupljene vrednotnice.

Njihova starostna struktura je naslednja:

|  |  |
| --- | --- |
| Izvajalci: starost – po letih | Število DZ |
| do 20 | 23 |
| 21 do 30 | 363 |
| 31 do 40 | 608 |
| 41 do 50 | 528 |
| 51 do 60 | 668 |
| 61 do 70 | 707 |
| 71 do 80 | 236 |
| nad 80 let | 23 |
| Skupaj | 3.156 |

1. Posamezni naročnik je v letu 2022 kupil naslednje različno število vrednotnic, kot je prikazano v spodnji tabeli. Največje število vrednotnic so kupili naročniki, ki se ukvarjajo s kmetijstvom.

|  |  |
| --- | --- |
| Število posameznikov, ki so kupili vrednotnico | Število nakupov vrednotnic |
| 991 | 1 |
| 542 | 2 |
| 316 | 3 |
| 229 | 4 |
| 163 | 5 |
| 141 | 6 |
| 120 | 7 |
| 111 | 8 |
| 82 | 9 |
| 118 | 10 |
| 97 | 11 |
| 223 | 12 |
| 11 | 13 |
| 9 | 14 |
| 1 | 16 |
| 1 | 17 |
| 2 | 18 |
| 3 | 20 |
| 1 | 21 |
| 1 | 24 |
| 1 | 27 |
| 1 | 30 |
| 1 | 37 |
| 1 | 38 |
| 2 | 40 |
| 1 | 43 |
| 1 | 49 |
| 1 | 55 |
| 1 | 57 |
| 1 | 62 |
| 1 | 63 |
| 1 | 68 |
| 1 | 72 |
| 1 | 86 |
| 1 | 112 |
| 1 | 169 |
| 1 | 189 |

1. Nakupi vrednotnic po UE v 2022

|  |  |
| --- | --- |
| Upravne enote | Število vlog |
| AJDOVŠČINA | 119 |
| BREŽICE | 129 |
| CELJE | 130 |
| CERKNICA | 34 |
| ČRNOMELJ | 149 |
| DOMŽALE | 197 |
| DRAVOGRAD | 30 |
| GORNJA RADGONA | 139 |
| GROSUPLJE | 89 |
| HRASTNIK | 10 |
| IDRIJA | 88 |
| ILIRSKA BISTRICA | 45 |
| IZOLA | 110 |
| JESENICE | 237 |
| KAMNIK | 107 |
| KOČEVJE | 140 |
| KOPER | 212 |
| KRANJ | 233 |
| KRŠKO | 539 |
| LAŠKO | 86 |
| LENART | 99 |
| LENDAVA | 129 |
| LITIJA | 86 |
| LJUBLJANA | 690 |
| LJUTOMER | 102 |
| LOGATEC | 46 |
| MARIBOR | 937 |
| METLIKA | 17 |
| MOZIRJE | 99 |
| MURSKA SOBOTA | 527 |
| NOVA GORICA | 261 |
| NOVO MESTO | 342 |
| ORMOŽ | 193 |
| PESNICA | 72 |
| PIRAN | 146 |
| POSTOJNA | 96 |
| PTUJ | 277 |
| RADLJE OB DRAVI | 255 |
| RADOVLJICA | 221 |
| RAVNE NA KOROŠKEM | 137 |
| RIBNICA | 195 |
| RUŠE | 150 |
| SEVNICA | 94 |
| SEŽANA | 73 |
| SLOVENJ GRADEC | 98 |
| SLOVENSKA BISTRICA | 155 |
| SLOVENSKE KONJICE | 38 |
| ŠENTJUR PRI CELJU | 125 |
| ŠKOFJA LOKA | 177 |
| ŠMARJE PRI JELŠAH | 102 |
| TOLMIN | 164 |
| TRBOVLJE | 31 |
| TREBNJE | 110 |
| TRŽIČ | 135 |
| VELENJE | 159 |
| VRHNIKA | 97 |
| ZAGORJE OB SAVI | 103 |
| ŽALEC | 236 |
| Vloga državljana | 4.872 |

1. Število kupljenih vrednotnic glede na vrsto opravljanja osebnega dopolnilnega dela posameznika (pri zavezancih, ki imajo prijavljenih več vrst del, je upoštevano prvo vpisano osebno dopolnilno delo)

|  |  |
| --- | --- |
| Število | Vrsta ODD |
| 651 | A1 – občasna pomoč v gospodinjstvu, pomoč pri čiščenju stanovanja ali stanovanjske stavbe |
| 1950 | A2 – občasna pomoč pri kmetijskih delih |
| 1354 | A3 – občasno varstvo otrok, pomoč starejšim, bolnim ali invalidom na domu, spremstvo oseb, ki potrebujejo nego |
| 265 | A4 – občasne inštrukcije kot pomoč pri izpolnjevanju šolskih ali študijskih obveznosti |
| 139 | A5 – občasno prevajanje ali lektoriranje |
| 217 | A6 – občasno izvajanje umetniških oziroma drugih kulturnih vsebin ob zasebnih dogodkih |
| 162 | A7 – občasna pomoč pri oskrbi hišnih živali na domu lastnika živali |
| 964 | B1 – izdeluje, prodaja in prikazuje izdelovanje izdelkov domače in umetnostne obrti v skladu z zakonom, ki ureja obrtno dejavnost, in izdelkov, ki niso namenjeni zaužitju |
| 7559 | B2 – izdeluje izdelke, ki niso namenjeni zaužitju in ki jih je mogoče izdelovati na domu pretežno ročno ali po pretežno tradicionalnih postopkih, ter jih popravlja in prodaja |
| 1320 | B3 – nabira in prodaja gozdne sadeže in zelišča v njihovi osnovni obliki |
| 88 | B4 – melje žito, žge apno ali oglje na tradicionalni način in ga prodaja |
|  |  |

***KAZNIVA DEJANJA IN DRUGE AKTIVNOSTI***

**POLICIJA**

Zaposlovanje na črno je inkriminirano kot kaznivo dejanje v 199. členu KZ-1, kar preiskuje policija na regijski ali lokalni ravni. Zaradi suma storitve kaznivega dejanja zaposlovanja na črno je policija v letu 2022 na pristojna okrožna državna tožilstva podala kazenske ovadbe za 28 kaznivih dejanj, kar pomeni 27,3-odstotni porast v primerjavi z letom 2021, ko so bile na pristojna tožilstva podane kazenske ovadbe za 22 kaznivih dejanj. V podanih kazenskih ovadbah je bilo ovadenih 35 fizičnih in 21 pravnih oseb. V letu 2022 je bil največji delež tovrstnih kaznivih dejanj obravnavan na območju Policijskih uprav Ljubljana in Maribor, na vsaki po 12 kar pomeni, 42,86-odstotni delež obravnave.

Za kaznivo dejanje zaposlovanja na črno je bilo v letu 2022 osumljenih 35 fizičnih oseb, pri čemer jih je bilo 23 (65,71 %) iz Republike Slovenije, dva (5,7 %) iz držav EU in deset (28,57 %) iz tretjih držav. Oškodovanih je bilo 56 oseb, pri čemer jih je bilo deset (17,86 %) iz Republike Slovenije, pet (8,93 %) iz držav EU in 41 (73,21 %) iz tretjih držav. Največ oškodovanih oseb je bilo iz Moldavije (26,79 %).

**IRSD**

V letu 2022 so inšpektorji za delo s področja delovnih razmerij zaradi sumov storitve kaznivega dejanja, kot jih opredeljuje KZ-1, podali 30 naznanil kaznivih dejanj/ovadb, v glavnem na podlagi 196. člena KZ-1, nekaj posameznih primerov glede kaznivega dejanja ponarejanja listin, izpostavljajo še dva primera sumov storitve kaznivega dejanja po petem odstavku 308. člena KZ-1, ki opredeljuje kaznivo dejanje prepovedanega prehajanja meje ali ozemlja države, in sicer v smislu pridobivanja ali zbiranja ljudi za nezakonito preseljevanje, preskrbovanje ponarejenih dokumentov ali prevoza ali kako drugače organiziranje nezakonitega preseljevanja ali organiziranje preseljevanja s preslepitvijo pristojnih organov glede pravega namena vstopa na ozemlje Republike Slovenije. Inšpektorji so v dveh primerih podali ovadbi/naznanilo kaznivega dejanja tudi zaradi suma storitve kaznivega dejanja zaposlovanja na črno (199. člen KZ-1).

**FURS**

FURS je v letu 2022 zaradi suma storitve kaznivega dejanja zaposlovanja na črno po 199. členu KZ-1 podal pet kazenskih ovadb in dve naznanili kaznivega dejanja.

Na podlagi vloženih kazenskih ovadb oziroma naznanil v primerih suma storitve kaznivega dejanja zaposlovanja na črno po prvem odstavku 199. člena KZ-1 je ugotovitev FURS, da o sodbah nima posodobljenih podatkov, saj sodišča oziroma tožilstva ne obveščajo redno.

V letu 2022 je FURS prejel dve sodbi, in sicer:

* ena sodba iz leta 2021, kjer je bil izdan kaznovalni nalog, storilec (samostojni podjetnik) je bil spoznan za krivega, izrečena mu je bila pogojna obsodba, v kateri mu je bila določena kazen pet mesecev zapora, ki ne bo izrečena, če v preizkusni dobi dveh let ne stori novega kaznivega dejanja;
* ena sodba iz leta 2019, pri kateri je bil izdan kaznovalni nalog, storilca (pravna oseba in odgovorna oseba) sta bila spoznana za kriva in izrečena jima je bila denarna kazen 10.000 evrov za pravno osebo in 600 evrov za odgovorno osebo.

***MINISTRSTVO ZA PRAVOSODJE***

**Podatki o obsodbah za kaznivo dejanje zaposlovanja na črno v letu 2021**

1. **Podatki o podanih kazenskih ovadbah za kaznivo dejanje zaposlovanja na črno po 199. členu KZ-1**

| Polnoletni obsojenci (znani storilci) po: KAZNIVO DEJANJE, GLAVNA KAZEN, SPOL, LETO |
| --- |
|   | Spol – SKUPAJ | Moški | Ženske |
| 2021 | 2021 | 2021 |
| 4.XXII.199 zaposlovanje na črno | Glavna kazen – SKUPAJ | 10 | 8 | 2 |
| Zaporna kazen | 3 | 2 | 1 |
| Zaporna kazen (nepogojna) | - | - | - |
| Zaporna kazen – nad 2 do 10 let (nepogojna) | - | - | - |
| Zaporna kazen – nad 10 let (nepogojna) | - | - | - |
| Zaporna kazen – nad 1 do 2 leti (nepogojna) | - | - | - |
| Zaporna kazen – nad 6 mesecev do 1 leta (nepogojna) | - | - | - |
| Zaporna kazen – nad 3 do 6 mesecev (nepogojna) | - | - | - |
| Zaporna kazen – nad 2 do 3 mesece (nepogojna) | - | - | - |
| Zaporna kazen – nad 1 do 2 meseca (nepogojna) | - | - | - |
| Zaporna kazen – do 30 dni (nepogojna) | - | - | - |
| Zaporna kazen (pogojna) | 3 | 2 | 1 |
| Zaporna kazen – nad 1 do 2 leti (pogojna) | - | - | - |
| Zaporna kazen – nad 6 mesecev do 1 leta (pogojna) | - | - | - |
| Zaporna kazen – nad 3 do 6 mesecev (pogojna) | 3 | 2 | 1 |
| Zaporna kazen – nad 2 do 3 mesece (pogojna) | - | - | - |
| Zaporna kazen – nad 1 do 2 meseca (pogojna) | - | - | - |
| Zaporna kazen – do 30 dni (pogojna) | - | - | - |
| Denarna kazen | 7 | 6 | 1 |
| Denarna kazen (nepogojna) | 7 | 6 | 1 |
| Denarna kazen (pogojna) | - | - | - |
| Sodni opomin | - | - | - |
| Kazen opuščena | - | - | - |
| Varnostni ukrep brez izreka kazni | - | - | - |
| 4.XXII.199010 zaposlovanje na črno – prvi odstavek 199. člena KZ-1 | Glavna kazen – SKUPAJ | 9 | 7 | 2 |
| Zaporna kazen | 2 | 1 | 1 |
| Zaporna kazen (nepogojna) | - | - | - |
| Zaporna kazen – nad 2 do 10 let (nepogojna) | - | - | - |
| Zaporna kazen – nad 10 let (nepogojna) | - | - | - |
| Zaporna kazen – nad 1 do 2 leti (nepogojna) | - | - | - |
| Zaporna kazen – nad 6 mesecev do 1 leta (nepogojna) | - | - | - |
| Zaporna kazen – nad 3 do 6 mesecev (nepogojna) | - | - | - |
| Zaporna kazen – nad 2 do 3 mesece (nepogojna) | - | - | - |
| Zaporna kazen – nad 1 do 2 meseca (nepogojna) | - | - | - |
| Zaporna kazen – do 30 dni (nepogojna) | - | - | - |
| Zaporna kazen (pogojna) | 2 | 1 | 1 |
| Zaporna kazen – nad 1 do 2 leti (pogojna) | - | - | - |
| Zaporna kazen – nad 6 mesecev do 1 leta (pogojna) | - | - | - |
| Zaporna kazen – nad 3 do 6 mesecev (pogojna) | 2 | 1 | 1 |
| Zaporna kazen – nad 2 do 3 mesece (pogojna) | - | - | - |
| Zaporna kazen – nad 1 do 2 meseca (pogojna) | - | - | - |
| Zaporna kazen – do 30 dni (pogojna) | - | - | - |
| Denarna kazen | 7 | 6 | 1 |
| Denarna kazen (nepogojna) | 7 | 6 | 1 |
| Denarna kazen (pogojna) | - | - | - |
| Sodni opomin | - | - | - |
| Kazen opuščena | - | - | - |
| Varnostni ukrep brez izreka kazni | - | - | - |
| **4.**XXII.199021 zaposlovanje na črno – drugi odstavek v zvezi s prvim odstavkom 19. člena KZ-1 | Glavna kazen – SKUPAJ | 1 | 1 | - |
| Zaporna kazen | 1 | 1 | - |
| Zaporna kazen (nepogojna) | - | - | - |
| Zaporna kazen – nad 2 do 10 let (nepogojna) | - | - | - |
| Zaporna kazen – nad 10 let (nepogojna) | - | - | - |
| Zaporna kazen – nad 1 do 2 leti (nepogojna) | - | - | - |
| Zaporna kazen – nad 6 mesecev do 1 leta (nepogojna) | - | - | - |
| Zaporna kazen – nad 3 do 6 mesecev (nepogojna) | - | - | - |
| Zaporna kazen – nad 2 do 3 mesece (nepogojna) | - | - | - |
| Zaporna kazen – nad 1 do 2 meseca (nepogojna) | - | - | - |
| Zaporna kazen – do 30 dni (nepogojna) | - | - | - |
| Zaporna kazen (pogojna) | 1 | 1 | - |
| Zaporna kazen – nad 1 do 2 leti (pogojna) | - | - | - |
| Zaporna kazen – nad 6 mesecev do 1 leta (pogojna) | - | - | - |
| Zaporna kazen – nad 3 do 6 mesecev (pogojna) | 1 | 1 | - |
| Zaporna kazen – nad 2 do 3 mesece (pogojna) | - | - | - |
| Zaporna kazen – nad 1 do 2 meseca (pogojna) | - | - | - |
| Zaporna kazen – do 30 dni (pogojna) | - | - | - |
| Denarna kazen | - | - | - |
| Denarna kazen (nepogojna) | - | - | - |
| Denarna kazen (pogojna) | - | - | - |
| Sodni opomin | - | - | - |
| Kazen opuščena | - | - | - |
| Varnostni ukrep brez izreka kazni | - | - | - |

Vir: Statistični urad Republike Slovenije.

Pravne osebe, ki so spoznane za odgovorne po glavni kazenski sankciji, Slovenija, letno

|  |  |  |
| --- | --- | --- |
|  |  | 2021 |
| 4.XXII.199010 zaposlovanje na črno – prvi odstavek 119. člena KZ-1 | Glavna kazen – SKUPAJ | 1 |
|  | Denarna kazen | - |
|  | Pogojna obsodba (denarna) | 1 |
|  | Odvzem premoženja | - |
|  | Prenehanje pravne osebe | - |
| Vir: Statistični urad Republike Slovenije. |  |  |

#

# SKLEPNE UGOTOVITVE S PRIPOROČILI

**UGOTOVITVE OZIROMA SKLEPI**

**FURS**

* V letu 2022 je opravil 12.268 nadzorov dela in zaposlovanja na črno po ZPDZC-1. Na povečan obseg nadzorov, predvsem iz naslova zaposlovanja na črno, so vplivali opravljeni nadzori nad izvajanjem ukrepov za zmanjšanje tveganja okužbe z virusom covid-19 (nadzori po ZNB in odlokih), ki so se, v začetku poročevalskega leta, izvajali pri opravljanju nalog inšpekcijskega nadzora, in sicer predvsem v okviru nadzorov na področju zaposlovanja na črno in davčnih blagajn. Vzporedno z izvajanjem nadzorov nad ukrepi za zmanjševanje tveganja okužbe in širjenja okužbe z virusom covid-19 je bilo opravljenih 2.665 nadzorov zaposlovanja na črno, kar predstavlja 33 % od vseh opravljenih nadzorov zaposlovanja na črno.
* Delež nadzorov s kršitvami je znašal povprečno 18 %. Učinkovitost nadzorov je odvisna od vzroka opravljenega nadzora. Ker se na tem področju nadzori izvajajo v večjem delu po obravnavi prijav, je delež ugotovljenih kršitev v opravljenih nadzorih precej odvisen od tega, kako natančni so podatki v prijavah. K nižji učinkovitosti nadzorov pa so v letu 2022 prispevali tudi nadzori nad izvajanjem ukrepov za zmanjšanje tveganja okužbe z virusom covid-19, ki so bili opravljeni v okviru nadzorov zaposlovanja na črno. Bistveno višji delež nepravilnosti se dosega v nadzorih, ki so ciljno usmerjeni in načrtovani po strategijah za področje dela in zaposlovanja na črno. V poročanem letu je bila dosežena učinkovitost le-teh 85-odstotna.
* Največje število prijav prejme s področja dela in zaposlovanja na črno. V letu 2022 je bilo iz naslova dela, zaposlovanja in oglaševanja prejetih 2.166 prijav zoper 2.607 zavezancev, od tega 1.374 (53 %) prijav zoper delo na črno, 983 (38 %) v zvezi z zaposlovanjem na črno in 250 (9 %) iz naslova nedovoljenega oglaševanja.
* V prekrškovnih postopkih je obravnaval 2.414 prekrškov po ZPDZC-1, v zvezi s katerimi je bila storilcem izrečena globa v skupnem znesku 5.090.310 evrov in izdanih 534 opominov. Zoper mladoletnega storilca prekrška je bil vložen en obdolžilni predlog.
* V letu 2022 je podal pet kazenskih ovadb in dve naznanili kaznivega dejanja zaposlovanja na črno po 199. členu KZ-1.
* Na podlagi podatkov iz poročil o doseženem prihodku iz naslova ODD ugotavlja, da so izvajalci ODD za leto 2022 prijavili oziroma napovedali skupno 2.168.857 evrov prihodkov, kar predstavlja za 11,3 % višje prihodke v primerjavi z letom 2021. Za leto 2022 je bilo pridobljenih 14.669 vrednotnic za ODD.
* Sodelovanje med inšpekcijskimi organi ocenjuje kot uspešno, saj je bilo tudi v poročanem letu izvedenih več koordiniranih akcij. Vzpostavljene pa so bile tudi druge oblike sodelovanja z inšpekcijskimi službami in drugimi organi državne uprave, kot so izmenjava podatkov in informacij.
* FURS preprečevanju dela in zaposlovanja na črno namenja velik del aktivnosti. Zaradi specifike delovnega časa mobilnih oddelkov (24/7/365), ki opravijo največji delež teh nadzorov, se zagotavlja stalna prisotnost na terenu in s tem pokritost nadzora in odkrivanje kršitev v času, ko zavezanci ne pričakujejo nadzora. Tovrstni nadzor oziroma prisotnost pooblaščenih oseb na terenu ima pomemben preventivni učinek in vpliva na višjo raven prostovoljnega izpolnjevanja obveznosti.
* Osnovni namen nadzora ni kaznovanje in izrekanje glob, temveč prispevati k urejenosti področja, zlasti socialnih in delovnih pravic zaposlenih, varnosti in zdravja ter urejenosti trga (preprečevanje nelojalne konkurence), ter zaščiti pravice delavcev in potrošnikov.

**TIRS**

* TIRS na področju dela na črno še vedno opravi precejšnje število nadzorov, vendar gre v večini primerov za preverjanje ustreznosti registracije in dovoljenj registriranih subjektov. Nadzor predvsem v delu, ko se preverjajo listine o izpolnjevanju pogojev, pripomore k urejenosti trga, saj je izpolnjevanje pogojev ključni pogoj za zakonito in strokovno opravljanje dejavnosti.
* Nadzorni organi so v letu 2022, tako kot v preteklih letih, medsebojno dobro sodelovali, vendar predvsem z izmenjavo znanj in stališč in takšen način dela nameravajo obdržati tudi v prihodnje, prav tako bodo v prihodnje sodelovali pri nadzoru v okviru skupnih akcij.

**IRSD**

* Pri svojem delu nameravajo še naprej ostati zvesti sodelovanju z drugimi nadzornimi organi na vseh tistih področjih, kjer bodo ugotovili, da to prinaša spodbudne rezultate. Posebno pozornost bodo namenjali tistim področjem, ki se skozi prijave, opravljanje nadzorov in ugotovljene kršitve kažejo kot najbolj tvegana področja za kršitve pravic večjega števila delavcev. O svojih ugotovitvah bodo obveščali zainteresirano javnost.

**POLICIJA**

* V primerih kaznivih dejanj zaposlovanja na črno ne ugotavljajo bistveno drugačnih načinov izvrševanja kaznivih dejanj glede na ugotovitve iz prejšnjih let. Največkrat gre za opravljanje dela brez prijave v ustrezno zdravstveno zavarovanje in brez ustreznih dovoljenj za delo. Tovrstna kazniva dejanja se izvršujejo tako v storitvenih dejavnostih kot tudi v proizvodnih.
* V zadnjih petih letih je število kaznivih dejanj Zaposlovanje na črno po 199. členu KZ-1 precej nihalo. Izstopajoči sta leti 2020 (63 kaznivih dejanj) in 2021 (22 kaznivih dejanj), kar je po njihovi oceni povezano z epidemiološkimi razmerami in s tem povezanimi omejevalnimi ukrepi za preprečevanje in obvladovanje okužb z nalezljivo boleznijo covid-19. Porast tovrstnih kaznivih dejanj v letu 2022 kaže na to, da se problematika, kljub večjemu upadu v letu 2021, realno ni zmanjšala, je pa še vedno pod petletnim povprečjem, ki znaša 41 tovrstnih kaznivih dejanj na leto.
* V sklopu kaznivih dejanj zoper delovno razmerje in socialno varnost, v katerega sodi kaznivo dejanje zaposlovanja na črno, je v zadnjih letih najštevilčnejše kaznivo dejanje kršitev temeljnih pravic delavcev po 196. členu KZ-1, čemur policija posveča povečane aktivnosti tako na sistemski ravni kot tudi na operativni. V teh primerih gre predvsem za neizplačevanje plač oziroma neplačevanje pripadajočih davkov in prispevkov zaposlenim, kadar le-ti ne prejmejo plačila za opravljeno delo oziroma prejmejo izplačila v gotovini, v manjši meri pa za kršitve glede sklenitve oziroma nezakonitega prenehanja delovnega razmerja.

**IRSNZ**

* Stanje na področjih v pristojnosti IRSNZ je dobro, saj tako kažejo podatki o številu pravnomočnih odločb o prekrških.

**MINISTRSTVO ZA NOTRANJE ZADEVE**

* Na področju opravljanja detektivske dejavnosti se v praksi ugotavlja, da opravljanje detektivske dejavnosti nudijo tudi tiste fizične in pravne osebe, ki nimajo registrirane detektivske dejavnosti in za opravljanje katere ne izpolnjujejo posebnih pogojev, določenih v veljavni ureditvi.

**IRSŠŠ**

* Ugotavljajo, da so na podlagi preteklih let, ob javno izpostavljenih nepravilnostih na nadzorih na področju varovanja otrok, podali staršem, ki potrebujejo varstvo otrok, ustrezne informacije o zakonskih okvirih delovanja varstva otrok. Starši imajo možnost preverbe registrov izvajalcev za vzgojo in varstvo njihovega otroka.
* Še vedno bodo določeni posamezniki ob vedenju staršev varovali otroke in prikazovali varstvo kot delavnice, občasno varstvo otrok, animacijo, zato je še toliko bolj pomembna vloga ozaveščanja in opominjanja, da pri izbiri oblike varovanja otrok tako izvajalci kot tudi starši nosijo osebno odgovornost in odgovornost za vzpostavljene tvegane situacije za otroke, ki so nedopustne. Dodatno bo treba oceniti, kaj pomenijo različne oblike združevanja šoloobveznih otrok, ki se šolajo na domu.
* Prav tako veljajo pozivi organa, da starši pri izvajalcih športnih programov, v katere želijo vključiti svoje otroke, preverijo, ali izvajalci (trenerji) izpolnjujejo pogoje o izobrazbi in strokovni usposobljenosti.

**IRSOP**

* Inšpektorat v sedanjih predpisih, po katerih opravlja nadzor, nima določb, ki bi bile neposredno povezane s preprečevanjem dela in zaposlovanja na črno, vendar pa izvaja posredno kontrolo dela prek preverjanja pogodb med udeleženci pri graditvi, pooblastil izvajalcev, vodij del, nadzornikov in drugih pooblaščenih inženirjev, v okviru rednih in izrednih pregledov gradbišč.

**ZIRS**

* S področnimi predpisi, ki urejajo posebne pogoje za opravljanje dejavnosti oziroma nalog, se delo na črno v smislu preprečevanja neplačevanja davčnih obveznosti preprečuje posredno, saj so zahteve področne zakonodaje usmerjene predvsem v zagotavljanje varnosti oziroma zdravja ljudi.

**IRSI**

* Na področju nadzorov, ki jih v povezavi z ZPDZC-1 izvaja IRSI po področnih zakonih, glede na predhodna leta ni zaznati sprememb. V povezavi z ZPDZC-1 je tako kot v predhodnih letih izpostavljen segment nadzora nad prevozi potnikov z osebnimi vozili (avtotaksi prevozi in druge oblike prevozov potnikov), kjer je zaradi specifike mobilne dejavnosti še posebej težavno dokazovanje dela na črno.

**IRSKGLR**

* IRSKGLR ocenjuje sodelovanje med nadzornimi organi za zelo dobro in učinkovito. Uspešno sodelovanje pa pričakuje tudi v prihodnje.
* Ob prijavah je včasih težko uskladiti skupne akcije zaradi kadrovske podhranjenosti in vnaprej načrtovanih aktivnosti posameznih organov. Sodelovanje med organi je včasih težko načrtovati tudi zaradi vremensko pogojenih nadzorov (prevoz grozdja, trgatve) in velike obremenjenosti posameznih organov (FURS, policija).

**PRIPOROČILA**

* Za učinkovitejše in enotno izvajanje ZPDZC-1 se predlaga organiziranje delovnih sestankov vseh
nadzornih organov po ZPDZC-1 z namenom iskanja odgovorov v zvezi z odprtimi vprašanji, izmenjave dobre prakse, znanja in skupnega sodelovanja ter zagotavljanja enotnih stališč. Posebej pomembno je dobro sodelovanje nadzornikov z ministrstvom, ki je pristojno za zakonodajo, saj je le tako mogoče zagotoviti pravočasno odzivanje na zaznane pojave ter s tem povezane potrebne spremembe in dopolnitve zakonodaje.
* Z namenom preventivnega ravnanja se predlaga intenziviranje obveščanja javnosti o aktivnostih nadzornih organov in o aktualni problematiki (npr. prek spletnih strani, medijev ipd.), saj je tako z vidika varnosti kot finančnega učinka bistvenega pomena, da izvajalci dejavnosti svojo dejavnost oziroma storitev opravljajo legalno in legitimno skladno s posebnimi pogoji, ki so predpisani s posamezno področno zakonodajo.
* Priporoča se večja pozornost medsebojni povezljivosti in izmenjavi informacij in podatkov različnih nadzornih organov s pomočjo sodobne informacijske podpore tako z vsebinskega kot tudi finančnega vidika. Predlaga se priprava ustrezne zakonske podlage in vzpostavitve enotne računalniške baze, v katero bi vsi inšpektorati vnašali zaznane kršitve, vezane na delo na črno, ter tako imeli boljši vpogled v delovanje posameznega pravnega subjekta. Posledično bi lahko namenili večjo pozornost na morebitno delo na črno pri izvajanju svojih pooblastil pri pravnih subjektih, kjer je bilo delo na črno že zaznano s strani drugega inšpekcijskega organa.
* Izpostavlja se potreba po okrepitvi sodelovanja med različnimi nadzorstvenimi organi v smislu skupnega nastopa pri izvajanju nadzorstvenih aktivnosti na terenu, kjer se izkazuje skupna problematika. Sinergije takega pristopa so ne le v združevanju in enotnem nastopu države na področju, ki presega le delovanje enega organa oziroma posega na področje pristojnosti več različnih nadzorstvenih organov (npr. ugotavljanje zakonitosti prebivanje tujih delavcev v primeru ugotavljanja nezakonitega zaposlovanja, preverjanje poslovanja zavezancev z vidika spoštovanja čezmejnih pravil, spoštovanje delovnopravnih predpisov itd.), temveč tudi v hitrejšem, učinkovitejšem in konstantnem odzivanju na terenu.
* Predlaga se ustanovitev medresorske skupine za področje tujcev, ki bi določala, usmerjala in povezovala vsebine dela vseh nadzornih in drugih organov na področju odkrivanja in preprečevanja dela in zaposlovanja na črno državljanov tretjih držav ter opredelila dejavnosti in načrt nadzorov na tem
področju. Gre za obsežno in večplastno področje, ki se prepleta z različno zakonodajo (ZTuj-2, ZZSDT, ZPDZC-1) in zato zahteva celovito obravnavo, saj posamezni nadzorni organi ob odsotnosti hitrega ukrepanja drugih služb ne dosegajo želene učinkovitosti pri zajezitvi nepravilnosti.
* Priporoča se, da bi bilo treba povečati število sestankov regijskih koordinacij inšpekcij poleg inšpekcijskega sveta, na katerih bi se dodatno preučil pomen skupnih akcij posameznih inšpekcij. Povečati bi bilo treba število nadzorov na primer izvajalcev del v gozdovih, in to tudi izven rednega delovnega časa, kar pa je glede na kadrovske zmožnosti nadzornih organov težko izvesti. Predlaga se tudi, da bi pri skupnem nadzoru sodelovalo več različnih inšpekcij, ki so pristojne za nadzor dela na črno.
* Potrebna je kadrovska krepitev organov.
* Ministrstvo za notranje zadeve, kot resorno ministrstvo na področju regulacije detektivske dejavnosti, naj pripravi spremembe in dopolnitve veljavne ureditve, s katero se bodo ustrezno in jasno določili pogoji, ki jih morajo izpolnjevati fizične in pravne osebe za opravljanje detektivske dejavnosti. S predlaganimi normativnimi rešitvami naj se odpravi situacija, ko je izvajanje detektivske dejavnosti omogočeno subjektom, ki za izvajanje le-te ne izpolnjujejo pogojev. Predlagana ureditev naj zagotovi še učinkoviteje preprečevanje nezakonitega opravljanja detektivske dejavnosti oziroma morebitnih oblik dela na črno.

# PREDLOG SKLEPA VLADE REPUBLIKE SLOVENIJE

Komisija Vlade Republike Slovenije za preprečevanje dela in zaposlovanja na črno predlaga Vladi Republike Slovenije, naj sprejme naslednji

**SKLEP**:

Vlada Republike Slovenije se je seznanila s poročilom Komisije Vlade Republike Slovenije za preprečevanje dela in zaposlovanja na črno, v katerem je komisija predstavila dejavnosti in učinke preprečevanja dela in zaposlovanja na črno v letu 2022.

# PRILOGA

**Obvestilo za Evropsko komisijo na podlagi 20. člena Zakona o preprečevanju dela in zaposlovanja na črno in 14. člena Direktive 2009/52/ES z dne 18. junija 2009 o minimalnih standardih glede sankcij in ukrepov zoper delodajalce nezakonito prebivajočih državljanov tretjih držav**

**(UL L št. 168 z dne 30. junija 2009, str. 24)**

**(vsebinska podlaga za vnos v informacijsko orodje Evropske komisije)**

Zakon o preprečevanju dela in zaposlovanja na črno (Uradni list RS, št. 32/14, 47/15 – ZZSDT, 43/19 in 121/21 – ZJN-3B; v nadaljnjem besedilu: ZPDZC-1) v 20. členu določa, da mora Komisija Vlade Republike Slovenije za odkrivanje in preprečevanje dela in zaposlovanja na črno vsako leto opredeliti dejavnosti, za katere ocenjuje, da se v njih državljani tretjih držav v večji meri nezakonito zaposlujejo, in pripraviti načrt inšpekcijskih pregledov. Vsako koledarsko leto mora pripraviti tudi poročilo o opravljenih inšpekcijskih pregledih in Evropsko komisijo obvestiti o ugotovitvah teh pregledov do konca junija naslednjega leta za preteklo koledarsko leto.

V skladu z 2. členom Direktive 2009/52/ES z dne 18. junija 2009 o minimalnih standardih glede sankcij in ukrepov zoper delodajalce nezakonito prebivajočih državljanov tretjih držav (UL L št. 168 z dne
30. junija 2009, str. 24; v nadaljnjem besedilu: direktiva) »nezakonita zaposlitev« pomeni zaposlitev nezakonito prebivajočega državljana tretje države; »nezakonito prebivajoči državljan tretje države« pa pomeni državljana tretje države, ki je prisoten na ozemlju države članice in ne izpolnjuje ali ne izpolnjuje več pogojev za prebivanje v tej državi članici.

Direktivo delno prenaša ZPDZC-1, in sicer v delu, ki se nanaša na zaposlovanje na črno.

ZPDZC-1 v 4. točki prvega odstavka 2. člena nezakonito zaposlitev opredeljuje kot zaposlitev državljana tretje države, ki nezakonito prebiva v Republiki Sloveniji. Nezakonito prebivanje je prebivanje državljana tretje države, ki v Republiki Sloveniji ne prebiva v skladu z določbami zakona, ki ureja vstop, prebivanje in odstranitev tujcev, ali zakona, ki ureja mednarodno zaščito (5. točka prvega odstavka 2. člena ZPDZC-1).

Priloga je vsebinska podlaga za vnos poročila v informacijski sistem Evropske komisije o opravljenih inšpekcijskih pregledih. Do letošnjega leta se je Evropski komisiji na podlagi 20. člena ZPDZC-1 pošiljalo letno obvestilo o opravljenih inšpekcijskih pregledih v pisni obliki na način, kot jo predstavlja priloga k poročilu Komisije za leto 2022. Letos bo poročilo na podlagi navodil in novega informacijskega orodja Evropske komisije prvič oddano v elektronski obliki, zato navedena priloga predstavlja le vsebinsko podlago za vnos poročila v informacijski sistem Evropske komisije po zahtevah informacijskega orodja in predstavlja informacijo o podatkih, ki bodo med drugim vneseni v informacijski sistem. Podatki v prilogi so za leto 2022 zajeti po enaki metodologiji in na enakih osnovah kot prejšnja leta. Morebitne dodatne podatke na podlagi zahtev informacijskega orodja oziroma Evropske komisije bo Komisija (oz. od nje pooblaščeni predstavniki MDDSZ, MF, MP in MNZ) vnesla v informacijski sistem na podlagi šeste alineje 20. člena ZPDZC-1.

**Poročilo o inšpekcijah – vzorec**

**14. člen in drugi odstavek 16. člena Direktive 2009/52/ES**

**Inspection report – Template**

**Articles 14 & 16§2 of the Employers’ Sanctions Directive (****2009/52/EC)**

* 1. **OCENA TVEGANJA/RISK ASSESSMENT**
1. **Seznam sektorjev, opredeljenih za večje tveganje za nezakonito zaposlovanje/List of sectors identified to be at greater risk to illegal employment**

V RS je za nadzor nezakonitega zaposlovanja državljanov tretjih držav pristojna Finančna uprava Republike Slovenije. Inšpektorat, pristojen za delo, pa je pristojen za nadzor zaposlovanja na črno le v primeru, če pri izvajanju svojih pristojnosti ugotovi, da obstaja sum zaposlitve na črno.



1. **Merila, na podlagi katerih so bili ugotovljeni sektorji tveganja/Criteria upon which these risk sectors were identified**

Nadzori nezakonitega zaposlovanja državljanov tretjih držav se opravljajo v okviru nadzorov zaposlovanja na črno po ZPDZC-1. Nezakonito zaposlovanje državljanov tretjih držav se ugotovi tudi ob sočasnem izvajanju nadzorov na drugih področjih, ki so v pristojnosti Finančne uprave Republike Slovenije, npr. nadzor davčnih blagajn oziroma po Zakonu o davčnem potrjevanju računov (ZDavPR) nadzor na področju prevozov v cestnem prometu idr.

Sistemski nadzor zavezancev Finančna uprava RS zagotavlja na osnovi letnega načrta, v okviru katerega so za posamezne vsebine nadzorov v pristojnosti Finančne uprave Republike Slovenije določena razmerja virov, na podlagi katerih temeljijo izbori za nadzor. Letni načrt določa področja s prednostnimi vsebinami in tveganji za pripravo **centraliziranih izborov, ki temeljijo na analizi tveganja**. Analiza tveganja se izvede ob pripravi letnega načrta z vključitvijo zaznanih tveganj v preteklem letu. Objektivni kriteriji analize tveganja so pripravljeni na podlagi statističnih metod, naključnega izbora in predhodnih ugotovitev v postopkih nadzora. Na podlagi posameznih izvedenih analiz se pripravijo strategije, po katerih se oblikuje seznam tveganih zavezancev. Najbolj tvegani zavezanci se predajo v nadzor.

Centralni izbor zavezancev in centralno dodeljevanje zadev v nadzor je Finančna uprava Republike Slovenije uvedla v letu 2017. Izvajanje centralne analize tveganja omogoča **orodje SAP Fraud Managmement** (v nadaljevanju: FM). FM je pomembno orodje za podporo upravljanja tveganj z uporabo indikatorjev tveganj (metod), ki so ključni za prepoznavo posameznega davčnega tveganja. Omogoča hitrejšo identifikacijo tveganj na velikem obsegu podatkov, s katerimi operira Finančna uprava Republike Slovenije, ter enostavnejšo, centralizirano in učinkovitejšo distribucijo primerov za nadzor izvajalcem nadzora. Hkrati od izvajalcev nadzora zahteva vnos povratne informacije za ovrednotenje ustreznosti izbranega tveganja za nadzor. Centralno ugotavljanje ravni tveganja na zaznanih tveganih področjih omogoča preprečevanje podvajanj analiz, ki se izvajajo lokalno. Orodje omogoča objektivnost izborov za nadzor, saj izbor temelji na podlagi objektivnih indikatorjev, zato je izničen lokalni ali subjektivni vpliv na izbor za nadzor. S tem je možno tudi učinkovitejše, enostavnejše in preglednejše koordiniranje nadzora na različnih področjih nadzora (inšpekcija, kontrola, mobilni oddelki in preiskave).

Osnovni gradniki orodja FM so **metode oziroma indikatorji tveganja,** ki določajo del tveganega obnašanja zavezanca za davek. Vsaka metoda ima v izračunu strategije določeno težo oziroma vrednost. Skupino logično povezanih metod imenujemo **strategija**, ki dejansko opredeljuje tveganje. Po strategiji se ob upoštevanju določenih metod samodejno izberejo zavezanci za davek, ki so razvrščeni od najbolj tveganih do manj tveganih (glede na rezultat, po kateri metodi so prepoznani, in težo metode). En zavezanec ima eno unikatno število (alarm), pod katerim se prožijo strategije. Glede na navedeno je bolj tvegan zavezanec, pri katerem so izpolnjene metode, ki imajo višje vrednoteno tveganje in več strategij. V strategiji se identificira tveganje, določijo se metode, ki se preverijo (primerjanje rezultata strategije s podatki v bazah z namenom ugotovitve ali rezultati ustrezajo postavljenim merilom), nato pa razvrstijo po pomembnosti. Po potrditvi ustreznosti strategije se pripravi izbor zavezancev, določi način obvladovanja tveganja (vrsta nadzora), nato pa se izbrani zavezanci prek orodja FM posredujejo v nadzor.

Glede podatkov, ki se uporabljajo pri izračunu metod, so to podatki, s katerimi davčni organ razpolaga iz uradnih evidenc in baz ter se lahko avtomatsko uporabijo v FM (SQL-stavek). V določenih primerih pa se podatki pridobijo tudi iz evidenc drugih organov ali zavezancev.

Za tveganja, za katera podatki iz baz ali uradnih evidenc Finančni upravi Republike Slovenije tehnično niso na voljo na način za prenos v FM, se podatki pridobijo ročno. Z ročno analizo se na isti način določijo kriteriji in metode, katerih rezultat je razvrstitev izbranih zavezancev po stopnji tveganja. V teh primerih služi FM kot orodje za dodeljevanje zadev in spremljanje povratnih informacij o rezultatih nadzorov in ustreznosti kriterija izbora za posamezno tveganje.

Nadzori nezakonito prebivajočih državljanov tretjih držav oziroma zaposlovanja državljanov tretjih držav se opravljajo tudi **na podlagi centralno vrednotenih prijav** in **na predlog pristojnih državnih organov**, na podlagi ugotovitev z njihovih delovnih področij. Največ nadzorov je opravljenih na podlagi odstopov policije.

Pomemben del aktivnosti načrtovanja in priprave izborov je **sodelovanje delovnih skupin** pri razvoju aktivnosti na posameznem področju nadzora. Finančna uprava Republike Slovenije ima organizirane tudi delovne skupine za različna področja dela. Ena od njih je tudi delovna skupina za upravljanje tveganj na področju dela in zaposlovanja na črno, ki v okviru svojih nalog prepoznava tveganja in skrbi za izvajanje ciljno usmerjenih nadzorov na področju dela in zaposlovanja na črno, v okviru katerih se nadzirajo tudi državljani tretjih držav, ki delajo v Sloveniji. Tudi strategije se razvijajo znotraj delovanja delovne skupine, v kateri sodelujejo člani s strokovnim znanjem s področja tveganj, indikatorjev in načina obravnave tveganj in člani, ki imajo analitično tehnično znanje. Pri razvoju strategij tako sodelujejo člani, ki poznajo vsebino, vire podatkov, postopke in prakso z različnih nadzornih področij (inšpekcija, kontrola, mobilni oddelki).

V letnem načrtu je prav tako določen delež nadzorov, ki **so izbrani decentralizirano**, tj. na podlagi predlogov notranjih organizacijskih enot lokalnih finančnih uradov ter naključnega izbora oziroma na podlagi neposrednih zaznav suma kršitev na terenu s strani uradnih oseb, ki izvajajo nadzore.

Za leto 2023 je načrtovanih 5.775 nadzorov po ZPDZC-1, v okviru katerih se nadzira tudi zaposlovanje državljanov tretjih držav. Nadzori po ZPDZC-1 bodo usmerjeni v dejavnosti, ki so zaznane kot tvegane – predvsem dejavnost gradbeništva (F), dejavnost gostinstva (I) in dejavnost prevoza (H). Zavezanci pa bodo izbrani za nadzor tudi na podlagi ciljno usmerjenih nadzorov po vnaprej določenih tveganjih.

Praksa je pokazala, da se v rizičnih dejavnostih nezakonito zaposlovanje državljanov tretjih držav pojavlja v času izven rednega delovnega časa. Finančna uprava Republike Slovenije zagotavlja stalno prisotnost na terenu, in sicer 24 ur na dan, sedem dni v tednu, z mobilnimi ekipami nadzornikov v času, ko delodajalci ne pričakujejo nadzora.

* 1. **STANJE INŠPEKCIJSKIH PREGLEDOV/STATE OF INSPECTIONS**

Po ZPDZC-1 je prepovedano zaposlovanje na črno, za kar se šteje, če delodajalec nezakonito zaposli državljana tretje države (šesta alineja prvega odstavka 5. člena ZPDZC-1).

Nezakonita zaposlitev pomeni zaposlitev državljana tretje države, ki nezakonito prebiva v Republiki Sloveniji.

Nezakonito prebivanje je prebivanje državljana tretje države, ki v Republiki Sloveniji ne prebiva v skladu z določbami zakona, ki ureja vstop, prebivanje in odstranitev tujca, ali zakona, ki ureja mednarodno zaščito.

Finančna uprava Republike Slovenije je v letu 2022 opravila 10.875 nadzorov zaposlovanja na črno, v okviru katerih je opravila tudi nadzore zaposlovanja državljanov tretjih držav. Nezakonito zaposlovanje državljanov tretjih držav je bilo v nadzoru ugotovljeno pri 66 delodajalcih. Najpogosteje so bile nepravilnosti iz naslova nezakonitega zaposlovanja državljanov tretjih držav ugotovljene v dejavnosti gradbeništva (F), gostinstva (I) in predelovalni dejavnosti (C).



* 1. **REZULTATI/RESULTS**
1. **Finančne sankcije – 5. člen/Financial sanction – Article 5**

V letu 2022 je bilo v zvezi z nezakonitim zaposlovanjem državljanov tretjih držav zoper kršitelje – pravne subjekte zaradi kršitve določbe šeste alineje prvega odstavka 5. člena ZPDZC-1 vodenih 58 prekrškovnih postopkov, od tega je bilo po stanju na dan 31. decembra 2022 zaključenih 51 prekrškovnih postopkov, sedem postopkov pa je bilo po stanju na dan 31. decembra 2022 še v teku. V letu 2022 je bilo v prekrškovnih postopkih zaradi kršitev nezakonitega zaposlovanja državljanov tretjih držav sankcioniranih 51 delodajalcev. Skupni znesek izrečene globe za obravnavani prekršek po peti alineji prvega odstavka 23. člena ZPDZC-1 je pri kršiteljih – pravnih subjektih, delodajalcih in njihovih odgovornih osebah znašal 287.500 evrov; izrečenih je bilo šest opominov. V zvezi z navedeno kršitvijo je bilo sankcioniranih tudi 62 delavcev, fizičnih oseb – državljanov tretjih držav, ki jim je bila zaradi storitve prekrška po tretjem odstavku 23. člena ZPDZC-1 izrečena globa v skupni višini 27.000 evrov, izrečenih je bilo tudi osem opominov.

Skupaj je bila v letu 2022 zaradi kršitev nezakonite zaposlitve državljanov tretje države 145 kršiteljem (delodajalcem, odgovornim osebam in delavcem – državljanom tretjih držav) izrečena globa v višini 314.500 evrov.



1. **Kazenske sankcije – 9. člen/Criminal sanctions – Article 9**



1. **Drugi ukrepi – 7. člen/Other measures – Article 7**

V postopkih nadzora, kjer ugotovimo nezakonito zaposlovanje državljanov tretjih držav, Finančna uprava Republike Slovenije izvaja naslednje ukrepe:

*–* če državljan tretje države nezakonito prebiva v Republiki Sloveniji, o tem takoj obvesti policijo;

– z odločbo o prepovedi opravljanja dela nezakonito zaposlenemu državljanu prepove opravljanje dela;

* uvedba prekrškovnega postopka s sankcioniranjem (delodajalca in odgovorne osebe delodajalca).

V skladu z ZPDZC-1 je Finančna uprava Republike Slovenije dolžna obveščati Ministrstvo za finance (v nadaljevanju: MF) o imenih delodajalcev, pri katerih je bil s pravnomočno odločbo ugotovljen prekršek nezakonitega zaposlovanja državljanov tretjih držav. V letu 2022 je Finančna uprava Republike Slovenije sporočila MF podatke o 33 delodajalcih, pri katerih je bilo pravnomočno ugotovljeno nezakonito zaposlovanje državljanov tretje države. Pravna oseba, tuji pravni subjekt ali samozaposlena oseba, ki zaposli državljana tretje države, ki nezakonito prebiva v Republiki Sloveniji, se za pet let od pravnomočnosti odločbe, s katero ji je bila izrečena globa za prej navedeni prekršek, izgubi ali se ji omeji pravica do javnih sredstev, vključno s sredstvi Evropske unije.

Finančna uprava Republike Slovenije na zahtevo Zavoda Republike Slovenije za zaposlovanje posreduje tudi podatke o pravnomočnih sodbah, sklepih ali odločbah o prekrških, izdanih delodajalcem, njihovim odgovornim osebam, pravnim ali fizičnim osebam, registriranim za opravljanje dejavnosti, ki delodajalcu, v primeru nezakonite zaposlitve državljana tretje države in izrečene pravnomočne globe, za pet let prepove zaposlovanje državljanov tretjih držav.



***Obstoječi mehanizmi za vlaganje pritožb***

V obstoječi nacionalni zakonodaji, torej v ZPDZC-1, je določilo, da se posameznik (kamor se uvršča tudi delavec, državljan tretje države), ki je zaposlen na črno, za prekršek ne kaznuje, če v času trajanja zaposlitve na črno, še preden je uveden postopek nadzora po ZPZDC-1, prijavi delodajalca v zvezi s kršenjem določb 5. člena ZPDZC-1, ki določa merila zaposlovanja na črno, kamor se šteje tudi, če delodajalec nezakonito zaposli državljana tretje države.

V upravnem postopku nadzora po ZPDZC-1 je zoper odločbo o prepovedi opravljanja dejavnosti ali dela oziroma zoper odločbo o prepovedi opravljanja dela posameznika, ki je zaposlen na črno, dovoljena pritožba. Rok za pritožbo je osem dni od dneva vročitve. Pritožba zoper odločbo ne zadrži izvršitve odločbe.

***Število pritožb, prejetih na podlagi Direktive 2009/52/ES***

V upravnih postopkih nadzora zaposlovanja na črno, v katerih je bilo ugotovljeno nezakonito zaposlovanje državljanov tretjih držav, je bilo v letu 2022 prejetih devet pritožb.

**Število izdanih dovoljenj za začasno prebivanje v skladu z Direktivo 2009/52/ES z dne 18. junija 2009 o minimalnih standardih glede sankcij in ukrepov zoper delodajalce nezakonito prebivajočih državljanov tretjih držav (UL L št. 168 z dne 30. junija 2009).**

Iz uradne evidence (Registra tujcev), ki se vodi na podlagi 110. člena Zakona o tujcih (Uradni list RS, št. 91/21 – uradno prečiščeno besedilo, 95/21 – popr. in 105/22 – ZZNŠPP), je razvidno, da je bilo v letu 2022, v obdobju od 1. januarja 2022 do 31. decembra 2022, državljanom tretjih držav izdanih oziroma podaljšanih 58.567 enotnih dovoljenj za prebivanje in delo. Od tega je bilo izdanih 23.317 prvih enotnih dovoljenj za prebivanje in delo ter 1.205 nadaljnjih enotnih dovoljenj za prebivanje in delo, 34.045 enotnih dovoljenj za prebivanje in delo pa je bilo podaljšanih.

Pri tem pojasnjujemo, da podatki o enotnih dovoljenjih za prebivanje in delo zajemajo enotna dovoljenja za prebivanje in delo zaradi zaposlitve ali dela, opravljanja dela kot samozaposlena oseba, opravljanja dela kot napoteni delavec, opravljanja sezonskega dela, daljšega od 90 dni, visokokvalificirane zaposlitve (modra karta EU), iskanja zaposlitve ali samozaposlitve, opravljanja pripravništva, opravljanja dela kot oseba, premeščena znotraj gospodarske družbe, in enotna dovoljenja za prebivanje in delo za dnevnega delovnega migranta ter rezidenta za daljši čas druge države članice Evropske unije.

1. [1] Število prekrškovnih ukrepov po ZPZDC-1 (po določbah; ne glede na to, da lahko en akt vsebuje več kršitev). [↑](#footnote-ref-1)